text:
Geustu ci jangoroy ween: Cancer du sein
- Par nokkos
- Le 05/02/2017
- Commentaires (0)
- Dans wergui yaram
Jangoro bu raglou bi toudd "cancer du sein" temouy japp ay ween, bari na lool ci jamono dji. Lolou mo waral niou def ci ab guestou ngir yee suniou mbokkou djiguen yi ndakh niou meuna dieul seen ay matoukaay, ngir fagarou ci momou moussiba.
Doktor yi seetlou naniou ni djiguen gni am diangoro dji, boleen khaadje nienti khaadj, niatti khaadj yi am naniou lou eupp diourom foukki at (50ans), benn khaadj bi am lou yees diouromfoukki at.
At mou jot ci aduna bi dina dal 1 million ci ay djigeen, waye dina am diouron niatt foukki jounni, manam 400 000 jigeen you ciy niakk seen bakkan.
Kan lay dal ?
Daanaka meuness na wakh ni jomboul kenn waye nak guiss naniou ne bari na ci gni malay limal :
- Ki am diourom foukki at jeum kaw.
- Rawatina djigeen djouy guiss mbaakh (regles) ba wessou diourom foukki at ak diourom te dakkoul.
- Rawatina mou boole ci di naan sangara mba mou toukh sigaret.
- Niakka yeungou taggat sa yaram.
- Niakka eumb wala yeekha am doom, maanam weesou fanweer ak diouromi at (35 ans) doora taawlou.
- Bou ame niou mou dal ci say mbokk you jegee.
Nan lay mel ?
- Dafay mel ni ab dondj mba doumboul bou deugeur boy dadj bo lambe ween wi.
- Leeg leeg mou andak thiaqqaar ci poqotaan .
- Ween wi sopi melokaan.
- Thiouss bou dellou
- Thiouss bouy genne lou melni ndokh mba deret.
Bou jangoro dji deme ba sori, dafay andak dieekhaay ak yakh youy metti, bopp bouy metti, gaawa sonn, mba seuqqeut.
Lou ciy pekhe ?
•Khana def "dèpistage" maanam dem ci doktor mou seet la. Niaari at younek nga tollanti ko. Liko geuna takha am solo mooy, feebar bi meun na nekk ci nit ki lou yagg te douko kham ndakh dou wane boppam.
•Na nga sellal li ngay lekk aka naan. Moytou niam wou niin lool mba ndawal gou douf lool.
•Bolle ci di taggat sa yaram. Bouniou wakhe taggat yaram, dou rek takk say dall di daw ay kheul, waye meun nga dokh lou sori ba yeuk ko si sa yaram nga daldi deuppat. Li boko sakhale meun nala aar ci jangoro you bari.
Jeureujeuf ba benen yoon.
cancer-du-sein sante wolof information nokkos Senegal


c: text/html

text:
Senegaal
Senegaal menn la ci réew yi ne ci Sowwu Afrig, mu bokk nag ci Afrig gu bëj-saalumu sahraa (Afrique sub-saharienne), Mbàmbulaanug Atlas diw digam ci sowwu, taqaloo ak Gànnaar ci bëj-gànnaar ak penku, Mali féete ko penku, Ginne ak Ginne Bisaawóo ci bëj-saalum, Gàmbi moom sos ab daanaka-jiba (quasi-enclave) ci biir Senegaal, sutuxlu ba ci lu ëpp 300 km ci biir suuf yi. Duni Bopp bu Wert bi (Cap-Vert) ñi ngi ci 560 km ci tefesi Senegaal yi.
Réew maa ngi lebe turam wi ci dex gi ko peek ci penku ak bëj-gànnaar, te ab balluwaayam bawoo ca Fuuta Jallon ca Ginne, di Dexug Senegaal. Ab kilimaam bu gëwéel la te di bu fendi te yor ñaari jamono: jamonoy nawet (jamonoy taw) ak ju noor (jamonoy fendi).
Ci jamonoy canc gi (la période coloniale), ay digg yu yaxantu yu bari, yu ay imbraatóor yu canc (empire coloniale) moomoon, daal di woon nañuy sampu ci tefes gi gépp. Dëkkub Ndar mujj na di péeyub Afrig gu Sowwu gu Faraas, mu mujj juge ci di leegi Ndakaaru ci 1902, moom Ndakaaru nag mujj na di péeyu Senegaal ca ba mu jotee ca ag tembam ca 1960, nekk ci cat li gën a féete sowwu ci goxub Afrig
La dale 2012 ba fimne Maki Sàll mooy njiitul réew ma. Senegaal ak doonte bokk na ci càmpéef yu bari yu àdduna bi, teewul bokk na ci Bennoo gu Afrig (Union africaine) ak Mbooloom diiwaan yu Sahel-sahraa yi (Communauté des États sahélo-sahariens)
Senegaal nag yaatoo na 196.190 km2.
Tëraliin
Gongikubaat[Soppi • soppi gongikuwaay bi]
Cosaanul turu Senegaal dañul di jeqi dàggasante ak werante. ca 1850 labbe bii di David Boilat, ca mbindam ya mu doon def ci Senegaal,daa gisoon ne Senegaal mi ngi juge ci waxiinu wolof wii di suñu gaal. Bii nag mooy gis-gis bi gën a siiw, te xibaarukaay yi (les médias) gën koo ame. te moone lu ñu nangoodi la te sikk ko la ko dale ca ati 1960, ay gongikubaat yu bari nag joxe nañu leen, ci misaal biy taf cosaanul tur wi ci ag giir gu berber gu Sahara, mooy giirug Zenaga walla Sinhaaj, naan: Turu Senegaal mi ngi bawoo ci tudd gu waa Portigaal yi doon tudd turu giir googu. Waaye werante wi dañul di tàng ci loolu ba tay.
Njëkk-taariix[Soppi • soppi gongikuwaay bi]
Lu ci ëpp Njëkk-taariix ci Senegaal day tudd - ba laa tudd lenn - gëwéeli xeer yu mag yi (walla les cercles mégalithiques) yu Senegàmbi yi, walla jóori xor yu ñu sàkk yi (les amas coquilliers artificiels), yu ci mel ne ya nekk ca dunub Faajut.
Jàpp nañu ne Senegaal dëkkees na ko ci njëkk-taariix lu jiitu lool juddug Isaa. Ay doj yu ñu yatt yu Jamonoy doj wu ñu yatt ju njëkk ja(Le Paléolithique inférieur ), wuññees na leen ci daanaka-dun bu Bopp bu Wert bi (Cap-Vert) ak yeneen yëf yu gongikoo ci doj, ñu jekkal leen, dees leen di fekk ci diiwaanub Tëngéej ak ci pegi dexi Senegaal gu penku gi.
Ci jamonoy doj wu ñu xacc (néolithique), jumtukaay yi tàmbali nañoo soppiku ak a wuute, bu ko defee suuf su ñu togg (walla céramique) daal di feeñ. Gasi gëstu ya ñu doon def ca diiwaani tefes ya feñal nañu ay desiiti waañ yuy seere ak a firndeel askan wu mag wu ay nappkat aki yaxantukat wa fa nekkoon (marigot bu Xant ca delta, sottikukaayu dexug Saalum).
Ndefarug mbell (walla gu weñ (metallurgie)) jëm na kanam ci jamonoy mbell yi (protohistorique) (junni bu ngëkk bi njëkk Isaa), fi ñuy gis ay bàmmeel ci bindu ay mbaanaar (tumulus). Ci digg réew mi, fa tollook Gàmbi gu tay gii, dees na fa fekk mbooloom gëwéeli xeer yu mag (cercles de mégalithes) ci aw dog wu tollu ci 100km ci kaw 250|km.
Nguur yu njëkk ya[Soppi • soppi gongikuwaay bi]
Dëkksi gi dafa doon gën di dolliku ndànk-ndànk tey gën di dëgër ngir àgg ci sos ay nguur yu njëkk yu sosu ci VIIeelu xarnu, nguur gu Tekruur, gu Namandiru, gu Jolof, ak ay mbokkoo yu sori ak Iimbraatóor gu Gana, ci suufus Mali gu tay gi. Ci nguur yu wuute yooyu, gi ci ëppoon doole ci XIVeelu xarnu moo doonoon imbraatóor gu Jolof, gi boole woon Kajoor, Bawol, nguuri séeréer yu Siin ak yu Saalum, Waalo, Fuuta-Tooro ak Bambug. Ci bëj-saalum, nguurug Kaabu, teg ci gu Fulaadu.
Jolof nekkoon na imbraatóor gu Njaajaan Njaay sosoon, ki njëkk a nekk Buurba (buur) ca Jolof. Faleesoon na ko njiit ca loolu doon mujj di nguurug Waalo, ca bëj-gànnaar-penku gu Senegaalug tay gii, ca diiwaanu dex gi. Dajale woon na mbooleem askani giirug wolof ngir taxawal imbraatóor gii ci XIIIeelu xarnu . Ibraatóor gi saayoon na te naaxsaay ci 1549, ànd ak deeg imbraatóor ba mujjoon ca Jolof, Lele Fuli Fak, ki ko rayoon di Amari Ngóone Sabel Faal, ki nekkoon ca jooja jamono kilifag diiwaanu Kajoor.
Jolof des na di aw dog (vassal) ñeel imbraatóor gu Mali ci diir bu tollu ci xarnu. Ba loola amee, yeneen nguur yi, ñoom itam gu ci nekk, tàmbalee jël ag tembam ba mujj wàññi imbraatóor gu Jolof gu mag googu ba àggal ko ci tolluwaayu genn nguur gu yam ca digg réew mi. Ci ñaareelu xaaj bu XIXeelu xarnu, sancaani Faraas yi (les colons francais) tàmbali woon nañoo nangu ndànk-ndànk mbooleem nguur yu Senegaal yii. Jolof moo nekkoon nguur gi ñu mujj a nangu ak Buurab Jolofam bu mujj ba Alburi Njaay, ci ron deflu gu Luwis Federb.
Lislaam a ngi njëkk a tàbbi ci Senegaal ci diggante VIIIeelu xarnu ak IXeelu xarnu, ña ko fa dugal di ay yaxantukat yu araab-yu-berber. Dañu doon tas diine jii ci jàmm, ñu njëkk koo jox Jula yi tuubloo ci ginaaw bi Tukkloor yi ak Saraxule yi, ñoom itam ñu tas ko ci Senegaal gi gépp. Bi ñu demee ba ci kanam ca XIeelu xarnu , la Muraabituun, jug, Tukkloor yi jàpple leen, ñuy jéem a tuubloo mboolooy jaamukati xërëm yi jaare ko ci Jiyaar. Loolu benn la ci sabab yi tax Séeréer si gàddaayoon dem Siin-Saalum, Wolof yi, Pël yi ak Mandinke yi, te ñoom ñepp ña nga jalu woon ca Tekruur. Lislaam teel na tas ca imbraatóorug Jolof. Waaye ca XIXeelu xarnu la nangu ca dëgg-dëgg mbooleem askan yi, ci anam gu jàmmu, loolu nag deesi sante ko Sëriñ si, ku mel ne Seex Ahmadu Bamba, mi sos yoonu murit, Alaaji Maalik Sy kenn ci kilifay Tiijaaniya walla Seydina Limaamu Laay, ki sos laayéen gi, ñi yéemoon nit ñi ci seenug mbaax ak ragal Yàlla ak séeni karaama( xar-baax). Moom Lislaam tam nekkoon ab ker-keraan (moyen) ngir boole nit ñi te di leen aar ci jalgati yi ñu miinoon ci nguur yi (jiyaar yu toftaloo, canc gu ñu teg ci doole, jalgatiy Ceddo yi).
XIXeelu xarnu ñi ngi ko gën a xame ci daanug nguur yi, jàllsig sancaan yu Tugal yi ( colons européens ) ak jàmmaarloo gi lànk canc gi, ñi ko jëmmal di ay nit ñu mel ne Lat Joor, Alaaji Omar Taal, Mamadu Lamin Darame, Alburi Njaay walla Màbba Jaxu Ba. Diiney katolig (walla nasaraan, ndax katolig bànqaas la ci nasaraan) daal di tasu, ñi ko def di ay nasaraanalkat yu Tugal la ko dale ca XIXeelu xarnu, rawati na ca Siin ak kaasamaas.
Taariix[Soppi • soppi gongikuwaay bi]
Lislaam tàbbi na Senegaal ci fukk ak benneelu xarnu,ànd ak giirug Sinhaaj gu Amaasix gi. Turu Senegaal waxees na ne mi ngi bawoo ci tudd gu waa Portigaal yi doon tudd turu giir googu. Askani Senegaal yi sos nañu ay nguur aki nguur-nguuraan, yi ci ëppoon solo di Imbraatóor gu wolof ca diiwaani Waalo, Kajoor ak Bawol, ci fukk ak ñeenteelu xarnu g.j, ak nguuruñg Tukklóor ak gu Deñaanke gu Pulaar gi ca penku bëj-gànnaar ga. Ay dooley Tugal teg nañu loxo ay wàll ci ay tefesam, ci fukk ak juroomeelu xarnu g.j, ginnaaw bi Faraas daal di teg loxo réew mi mépp, ginnaaw ay xare yu limu. Ci atum 1902 la Ndakaaru nekke péeyub Afrig gu sowwu gu Faraas gépp.
Seŋoor walla Léopold Sédar Senghor(1906-2001)(1960-1980) mooy ki njëkk a nekk njiitul Senegaal, yoroon dàkkantalu njiit liy woykat (walla taalifkat) Ci samwie 1959, la Senegaal bennoo ak li ñu daa wax Sudaan gu Faraas gi, ci ron turu Lëngoo gu Mali (fédération de Malie). Lëngoo gu Mali googu tembe na ci Faraas ci 20 suwe 1960. Waaye ginnaaw ay jafe-jafe yu politig, Lëngoo googu mujj na di ñaari réew ci 20 ut 1960: Senegaal ak Mali. Jibaleesoon na ag lëngoo ci diggante Senegaal ak Gambi ci turu Senegambiya atum 1982. Waaye ci jëf feeñul, bu ko defee ñaari nguur yi tàggalikoo atum 1989. Am na ab jë bu ngànnaayu (front armé) bu nekk ci bëj-saalumu réew mi, ca Kaasamaas bu bëgg tembteg diiwaan ba, leeg-leeg mu xareek nguur gi, la ko dale ca atum 1982. _
Canc gi[Soppi • soppi gongikuwaay bi]
Sancaan yi (les colonisateurs) seen teg loxo gu canc gi (conquête coloniale) mi ngi door bi wuññig suuf yii amee ci 1442 ci loxol moolub Veneto (ab diiwaan ca Itaali) bii di Cadamosto, bi mu defalee ay wuññi ñeel Portigaal. Ca jooja jamono la waa portigaal daal di sóobu - ci lu gaaw - ci Njàppum jaam (walla jaayug nit ñu ñuul ñi), waaye doon nañu war a janook gëpplante (la concurrence) gi bawoo woon ci jaaykati ñu ñuul ñi te bawoo woon Britaani (négriers britanniques), Faraas ak Olaand ca Yaxantug ñatti-koñ ya (Commerce triangulaire).
Waa Olaand yi sos nañu ab diggub yaxantu ca dunub Gore, Faraas taxawal ca 1659 digg bii di bu Ndar nga xam ne moo mujj di péeyub Senegaal bu njëkk bi. Ci 1677 waa Faraas ñi ñëw nangu dunu Gore (benn ci digg yu mag yi ñu daa jaaye jaam yi ak Ndar ak tata ju dunu James ca Gàmbi).
Nosteg canc daal di nay taxaw ci dikkug Federb, Kaŋub Senegaal (le gouverneur du Sénégal) la ko dale ca 1854 ba 1861 ak 1863 ba 1865, mooy ki samp dàtti Afrig gu Sowwu gu Faraas gi (ASF)(AOF). Ci wormaal gi mu defoon aada ya fa cosaanoo ( du dëgg, wormaalu ko fenn) la tàllale jeexiital (l'influence)gu Faraas ba mu weesu Senegaal, mu liggéey ci lu jëmale kanam koom-koomu barab bi (ci njariñul Faraas rekk nag lol réew mi yitteelu leen woon ci lenn), daal di sos waaxub Ndakaaru.
Ginnaaw Ndar, Ndakaaru mujj na ci 1902 di péeyu Afrig gu Sowwu gu Faraas gi, benn ci sancu yu Faraas yi .
Ci samwie 1959, Sudaan gu Faraas gi (Mali gu tay gi) ak Senegaal seey nañu ci Lëngoo gu Mali, gi nga xam ne mujj na temb ci 20 suwe 1960. Temb gii mi ngi juddoo ci tuxalug ay nguur ( transferts de pouvoirs ) yu amoon ca dëppoo ga ñu xaatimoon ca Faraas ca 4 awril 1960.
Politig[Soppi • soppi gongikuwaay bi]
Senegaal nguurug demokaraasi la gu limuy làng (gu bariy parti), njiitul pénc mi (président de la république)dees na ko tànn ngir diirub juroomi at (leegi soppees na ponku sartu réew bi aju ci diirub ngiitug réew mi, yobbóoti ko ci juroom ñaari at, ginnaaw bi ñu ko soppee jële ko ci juroom ñaar, yobbu woon ko ci juroom), moom njiit li nag mooy tànn njiitul jëwrin yi. Barlamaab Senegaal ñi ngi koy wooye Péncum ndawi réew mi mbaa ( jataayub xeet wi), am na nag 120 cér yu ñiy tànn ci ay tànnéef (élections) yu dul yu njiitul réew mi(tànnéef yu yoonal yi : élections législatives) ngir diirub juroomi at
Mii menn la ci réew yi gën a am demokaraasi te gën a dal ci Afrig, ndaxte genn daaneel nguur (coups d'État) masu fee am, « Senegaal niki roytéef »[1] yagg nañu koo joxe, wone ko ngir ñu roy ci, ba tee ay yi di fi am ak doonte Amnesty International mi ngi ñaawlu yenn jàpp yi yor mbubum politig[2]Royuwaay:,[3].
Senegaal am Pénc la mu demokaraasi (une république démocratique) (lu sakkan ci ay làngi politig a nga fa). Noste ga fa nekk gu njiitug réew la, ndax ba mu amee ag tembam Senegaal daa daal di jël Faraas niki roytéef, roy ca politigam ba ca 1958, niki yeneen réewi Afrig yi bokkoon ci ASF(Afrig gu Sowwu gu Faraas).Sartu réew bu Senegaal mi ngi taariixoo ci 1959, xoolaat nañu ko ci 1960 ki ko def di Léopold Sédar Senghor ginnaaw genn laaju (référendum). ay xoolaat (révisions) yu bari topp nañu ci, ñooy gu 1963 moo fi saxal nosteg njiitu réew (ci jamono jooju : dindi njiitul jëwriñ) teg ci gu 2001 gi yobbu àppub njiit gi jële ko ci 7 at, yobbu ko 5 at (jataayub mag ñi(le sénat) jëlees na ko fi, ginaaw bi ñu delloosi ko ci 2007).
Njiitul Pénc mi( Le Président de la République) (xoolal limub njiiti Senegaal yil) mooy kilifag nguur gi, moom nag ñi ngi koy tànn, mu ame ci pal gu mbooloo mi (suffrage universel) ci anam gu jonjoo de (manière directe) ci diir bu tollu ci juroom ñaari at, manees koo yeesalaat benn yoon. Mooy fal njiitul jëwrin yi (xoolal limub njiiti jëwrin yu Senegaal) moom itam (njiitul jëwrin yi) mooy tànn jëwrin yi, ba noppi sàkku ci njiitul réew mi mu tabb leen.
Ki njëkk a nekk njiitul Senegaal mooy Léopold Sédar Senghor,mu nekkoon njiit lu ubbeeku te dib taalifkat bu siiwoon . Ci 1981 la ko njiitul jëwrinan lii di Abdu Juuf wuutu, waaye ci 2000 la Làngug demokaraasi gu Senegaal gi am ndam ci njiitug Abdulaay Wàdd, ñu falati ko ci 2007. Njiitul góornamaa bi fi nekk fii mu ne mooy Seex Ajiibu Sumaare.
Parlamaa bu Senegaal yor na ñaari néeg : Péncum ndawi réew mi ak jataayub mag ñi.
Bi ñu ko taxawalee ci 20 ut 1960,Péncum ndayi réew mi mi ngi yor 150 ndawi réew, yu ñu fal ci pal gu mbooloo mi ci anam gu jonjoo (au suffrage universel direct) ngir diir bu tollu ci 5 at. Tànnéef gi gu ëppte la (Le scrutin est majoritaire) ci genn wër, ci tund yiy xëccoo 90 ndawi réew, di it gu kem (proportionnel) di ab lim bu tas ci réew mi ñu koy xëccoo mu tollu ci 60 ndawi réew. Péncum ndaw yi Macky Sall moo ko jiite, mi nekkoon Njiitul jëwrin yi, waaye fii mu nekk, aw yoon jug na wu Saada Njaay indi ngir ñu jële ko fi, wàññi ab àppam ba du weesu menn at ngir man ko fee jële, wii yoon nag, jot naa jàll, waaye njiitul réew mi dëggalagu ko. Tànnéef yu yoonal yu Senegaal yu 2007 jàll nañu ci ndam lu yaatu lu àndandoo gu njiit gi (coalition présidentielle), waaye lu jege ñaari ñatteel (deux-tiers) ci falkat yi demuñu woon ca mbañ-gàcca ya, li ko waral di ndigalul dogoo(boycott) lu bawoo ci làngi kujje gi.
Parlamaa bu Senegaal boroom benn-néeg (monocaméral) la woon, ci diirub jenn jamono: Jataayub mag ñi, muy lu ñu dindi ci 2001 ci ginnaaw genn laaju gu sartu réew (référendum constitutionnel), delloosi nañu ko ca mee 2007. Mag ñi (Les sénateurs) nag dinañu tollu ci limub 100. 35 ya ca ñoom dañu leen a fal ci anam gu jonjoodi (au suffrage indirect) ci tund yi, yeneen 65 yi njiitul réew mi di leen tabb. Paap Jóob, kilifag Ndakaaru moo ko jiite .
Am na yoon (loi) wu ñu def ci diggadil gi(La loi sur la décentralisation), nekk na it di lu ñuy doxal la ko dale ca samwie 1997, , yoon woowu jox na ay ay doole yu am solo ñeel jataayi diiwaan yi (assemblées régionales).
Ci 1992 la Àttewaay bu Kawe (la cour suprême) bu Senegaal bi nekk di lu ñu dindi, ñu wottee ko cér (organes) yu jagoo loolu: Àttewaay bu firi bi(Cour de cassation), Jataayub nguur gi (Conseil d'État) ak Jataayub Sartu réew mi (Conseil constitutionnel), yooyu cér di yu niru lool séeni moroom ya nekk Faraas. Seeni àttekat Njiitul réew mee leen di tabb. Yooyu ñooy bànqaasi yoon yi gën a kawe ci réew mi (les plus hautes instances judiciaires du pays).
Dalub Àttewaay bu firi bi ëmb na lenn njiit lu njëkk, ak ñatti njiit yu néeg (trois Présidents de chambre) ak gën jaa néew juroon ñeenti xelalkat (9 Conseillers). Ca toppewaay ba le (Parquet), mi ngi ame ci ab Toppekat bu Matale (un Procureur général) , ci benn layalkat bu njëkk bu matale (un Premier Avocat général), ci gën jaa néew ñaari layalkat yu matale (deux Avocats généraux) ak gën jaa bari juroom benni déglukat (six Auditeurs) yu koy liggéeyal. Am na ñatti néeg, yoy bu ci nekk mi ngi ame ci lenn Njiit ak ñaari xelalkat gën jaa néew:
- Néeg bu njëkk bi mooy àtte layoo yi aju ci wàllug tooñaange yi (pourvois en matière pénale),
- Bu ñaareel bi di àtte layoo yi aju ci mbirum ñoñ ak yaxantu ( pourvois en matière civile et commerciale)
- Bu ñatteel bi di sëgg ci wàll yi jëm ci mboolaay (yoonu liggéey ak kaaraange gu mboolaay)(droit du travail et sécurité sociale).
Jataayub nguur gi ay xaaj yu bari ñoo ko sos:
- Xaaj bu njëkk bi moom lañu féetale xuloo yi aju ci bindu ci limi tànnéef yi(les listes électorales), yoonu (légalité) gu jëfi mbooloo yu barab yi ( collectivités locales ) ak diiŋat yi ngir neenal gu aju ci nguur gu ëpp (les recours en annulation pour excès de pouvoir).
- Xaajub ñaareel bi day def li Àttewaayu xayma yi (la Cour des comptes)di def ca Faraas , ci moom sax la jële woowiinam woowu bu yàggul rekk.
- Xaaj yooyu yépp nag am nañu ay njiiti xaaj (Présidents de section), ay xelalkati nguur (les Conseillers d'État) ay xelalkati laaju (les Conseillers référendaires) te ki leen jiite mooy njiitul jataayub nguur gi (Conseil d'État).
Jataayub sartu réew bi yor na juroomi cér, yu ñu tabbe ci ag santaane (décret) ngir juroom benni at yu ñu dul yeesal, yoo xam ne njiit ca la ak topp-njiit (Vice-président). Dees na ko yeesal cig wàll waaye déet lépp, waaye du weesu ñaari cér gën jaa bari. Ab liggéeyam mooy fuglu tànnéef yu yoonal yi, ak xool ba xam yoon yi (les lois) dëppoo nañook sartu réew mi, ak warlu yu àdduna yi (les engagements internationaux).
Senegaal dindi na mbugalum ray ci 10 desambar 2004[4].
Gëstu-askan[Soppi • soppi gongikuwaay bi]
Li ëpp ci gëstu yi ñu def ci wàllug Gëstu-askan (walla demogaraafi) ci Senegaal dafa sukkandiku ci Waññ (recensement) yi ñu jotoon a def ci 1976, 1988 rawati na 2002. Doxal gu Séentu ak Lim gi (la Direction de la Prévision et de la Statistique) ci 2004, siiwaloon na « ay leeral ci askani Senegaal yi, loolu di woon lu juge ci waññ gu 2002 » mu sóoraale woon ci màgg gi man a ami ci askanu Senegaal la ko dale booba ba 2015[5].
Bu ñu sukkandikoo ci gongikuwaay yii, askanu Senegaal - wi doonoon lu toolook 1 milyoŋ ciy way dëkk ci 1900 ak 2,8 milyoŋ ca jamonoy ag tembam ca 1960 – yekkatiku na tay ba àgg ci 11 343 328 ciy jëmm (nattale gi ci 31/12/2007) te man naa àgg ci 13 709 845 ci mujjug 2015. Askan wii kon day màgg ci anam gu gaaw, ànd ak benn tolluwaayu njuru (taux de fécondité) bu tiim 4 doom ci jigéen.
Seetloos na fa genn kuute gu giir gu mag: Wolof (43,3 %), Pël (23,8 %), Séeréer (14,7 %), Joolaa (3,7 %), Malinke (3,0 %), Soninke (1,1 %) Maanjanke (2%) ak yennat ci ay giir yu gën a néew, te gën a gawu ci barab,waxuma la nag naari Libaan yi ak Tubaab yi, nga xam ne ñi ngi nekk ci dëkki taax yi [6]Royuwaay:,[7]. Ci mujjug 2007, 16 966 ci waa Faraas bindu woon nañu ci seen barabu aji teewal (ambassade) (boroom ñaari réewu it ci lañu woon (les binationaux))[8].
Ab diir bu yàgg a ngii askan wi nekk di jalu ci fi jàkkaarloo ak Mbàmbulaan gu Atlas gi, waaye nocciku gu kaw gi (l'exode rural) yokk na yamoodi gi ci séddale gii. Fi mu nekk ñeenti nit yoo gis ci waa Senegaal, kenn ka mi ngi dëkk ci Daanaka dun bu Bopp bu Wert bi (Cap-Vert), looloo waral péey baa ngi waaj a xëx.
Bu Ndakaaru jàllee, diiwaan yi ñu gën a taaxal (les régions les plus urbanisées) ñooy Siggicoor, Cees ak Ndar. Yi gën a néew ag taaxal (moins urbanisées) ci diiwaan yi ñooy Koldaa, Maatam ak Fatig.Diiwaanu Tàmbaakundaa nag moo yor fatt (densité) gi gën a doyadi (11 way dëkk ci km²).
Bu ñu sukkandikoo ci nattale yu 2007, digg yu taax yu diiwaan (les centres urbains régionaux) yi yor lu ëpp 100 000 ciy way dëkk ñooy Tuubaa (529 176) (Man nag yaakaar naa ne ag na ma xame Tuubaa, la fa dëkk man naa ñeentte lim bii ñu wax) – mi jekki jekki gis ag màgg gu yéem ñépp –, Cees (263 493), Kawlax (185 976), Mbuur (181 825), Ndar (171 263), Siggicoor (158 370) et Njaaréem (100 445)[5].
Ca 2007, Senegaal teeru woon na lu tollu ci 23,800 ciy daw-làqu ak sàkkukati ag wéeru ( demandeurs d'asile), yoo xam ne lu ëpp 20,000 ca ñoom ay waa Gànnaar lañu, yu doon daw boddanteg xeet ga, ak ñennat ci waa Liberiyaa, waa Siraa Leyoon, ak yeneen réew [9].
Gàddaay[Soppi • soppi gongikuwaay bi]
Bu Senegaal dee réew muy teeru ay way gàddaay (ay migrants), moo xam yu ay jamono lañu(saisonniers) mbaa déet, moo xam yu bawoo ci réew yi mu digool lañu walla yu ko sori[10], du tee menn mbooloo mu Senegaal mu mag ma ngay dund ca bitim réew. wisaaroo gii (diaspora)alal ju am solo la ci réew mi, ci wàllug koom ak njëmmte (identité). Xarala yu xibaar ak jokkoo yu bees yi XXJB dañuy gën di jàppandal jokkoo ci diggante njaboot gi te tax it deesi man a dund mu mel ne da ngaa nekk ci sa biir réew . Li ëpp ci ñiy dem nag ay waxambaane lañu yu jublu Tugal, rawati na Faraas, ak Itaali, walla ñuy dem ca Aamerig gu bëj-gànnaar ga, ca Kebeg yobbaale ci seeni xol naalub dellu réew ma ci ginnaaw yennat ciy at. Màggug gàddaay gu yoonoodi gi (immigrations clandestines), ñu koy def ci ay anam yu bon te ñaaw jëm ci Duni Kanaari yi lu tiital Senegaal la ak réew yi koy teeru.
Ñi gën a ñàkk yaakaar ñoom faalewuñu sax ay wi ñu ci man a dajeel, ginaaw gis nañu seeni moroom tekki, rawati na ya bokk ca wisaaroo ga (diaspora) — moo xam Senegaal lañu juddoo mbaa dañu faa am rekki way jur - rawati na ñi ciy yëngu ci tàggat yaram mbaa fànn (art).
Lu sakkan faatoo na ci gàddaay gu yoonoodi gi, mbaa mbëkk mi, baat bi ñu ko gën a xame, lu ko waral? xanaa géej gi ñu sóobu ci lu duli jumtukaay yu dëppoo , ñoom kay dañuy sóobu ci ay looca yu doyadi, duy kooki bagaas ak nit ci wépp xeet ak maas, bu ko defee yooru, duñu faale la leen dëgmal ciw ay ak musiba, gaal gaay doon duus ba, néegub añ ba, bu tëdd ba, leeg-leeg duus ñëw téq leen mbaa ngelaw lu saf, ba kero ñuy àgg bu ko Yàlla dogalee, waaye cis lëf cig loof, lu sakkan di ca des dib añ mbaa reerub ag kuréel ciy jën yu waroon a nekk diy añ ñeel leen mbaay reer. Nii lay deme ba kero ñuy àgg ak la leen fay xaar ciy kaso ak ëlëg gu lëndëm, lii mooy li xew ci mbeex mi, waxuma la nag la ca tàkk ga, aji tàng ji tàkk gii nga xam ne jali beeñ yi yàgg nañu fee tee nit àgg fa mu jëm.
Koom-koom[Soppi • soppi gongikuwaay bi]
Senegaal nguur la gu bokk ci Bennoo gu koom-koom ak gu koppar gu Afrig gu sowwu gi. Ginnaaw ay jafe-jafe yu koom-koom ci njëlbéenug ati juroom neen-fukk yi, ay yoonam (ay luwaam) yu koom-koom soppiku nañu, bu ko defee ag màggam gu koom-koom mujj àgg ci ay 5% ci diggante 1995 ak 2001. Ci ndoortel 1994 Senegaal door na ci doxal tëriinu yéwénal gu koom-koom gu kawe ay yitte, ci càmmug mboolaay gu àdduna bi (communauté internationale), looloo ko jañoon ci mu woyofal xiimay kopparam bii nga xam ne daa tënku ci Frank bu Faraas, mu woyofal ko ba ci 50%. Jeexiitalu woyofal gii diisoon na lool ci ay way dëkkam, ndax taxoon ba njëgi li ëpp ci marsandiis yu dàttu yi ak yu dund yi seeroon te yekkatiku, niki meew, yàpp, ceeb, ba àgg ci fulu ci genn guddi, waaye am na genn màgg gu am ci koom-koom bi, ak ci njuddéef mu ñumm mu biirum réew mi, ngir yéwénal yi, nga xam ne àgg na ci 5% ci at mu nekk, bu ko defee walu gi(l'inflation) wàññiku ci anam gu yéeme ba àgg ci ay lim yu ndaw bu ñu ko nattee ca la romb.
Tembte[Soppi • soppi gongikuwaay bi]
Ci 20/ut/ 1960, la Senegaal génn ci lëngoo gu Mali gi, daal di jibal ag tembam.
Senegaal ak Gàmbi bennoo nañu ci 1982 ngir amal lëngoo gu Senegàmbi, waaye gii nekkutoon lu dul aw gisiin, kenn masu koo jëfe. Mujj gi ñu far ko tas ci 1989.
Ay janoo jot nañoo am la ko dale ca 1982 ci anam gu dogatu ci diggante ñoñ tàqalikoo (les séparatistes) ñi nekk ci bëj-saalum gu Kaasamaas ak doole yu góornamaa bi. Ginaaw ay jéem yu bari yu àntuwul, genn dëppoo mujj nañu ko xaatim ca Siggicoor ca 30/desambar/2004 [11] ci diggante jëwrini biir-réew ji woon Usmaan Ngom ak làbbe Augustin Diamacoune Senghor, mi nekkoon njiitul fipp gu Yëngu-yëngu gu doole yu demokaraasi yu Kaasamaas (YDDK)(MFDC), moom Diamacoune Senghor moomu mujj na faatu.
Beneen tombub coow ci diggante ay waa Kaasamaas ak Ginne-Bissaawuóo màgg na ci awril 2007[12].
Ci 1989, Gànnar ak Senegaal génne nañu ku ci ne, ci anam gu ñaaw sa njabootug moroom te ña ëppoon ca ñoom ña nga juddoo woon fa ñu leen génnee, muy réew mi leen doomoo woon, ñu jotoon faa seey ca mboolaay ga ak koom-koom ba. Bu ñu sukkandikoo ci li Jataayub daw-làq bu kawe bi (JDK) HCR wax, ay daw-làqu ña nga des ba tay ca guddaayub dexug Senegaal gi[13]. Ci 2007, Njiitul Gànnaar jibaloon na ba muy def càkkug palaam ga (campagne), ne nangu na delsig doomi réewam yooyu doon dund ci Senegaal ak Mali te neexu leen[14].
Melosuuf[Soppi • soppi gongikuwaay bi]
Senegaal a ngi nekk ci diggante 12°8 ak 16°41 wu rëddu tus-wu-gaar wu bëj-gànnaar ak 11°21 ak 17°32 wu rëddu tus-wu-taxaw wu sowwu. digam wi gën a féete sowwu mooy Ndakaaru di it cat li gën a féete sowwu ci goxu Afrig.
Su ñu ko méngalee ak réewum Mali walla ak mu Gànnaar di nanu gis ne Senegaal réew mu tuuti la ci rëyaayu-suuf.
Klimaa[Soppi • soppi gongikuwaay bi]
Klimaab Sahel la ame:
- Nawet maami koor la ba kori. Bëj-saalum gi moo ëpp taw. àllub yamoo bi ca Caasamaas la nekk, ndax ay tawam yu bari;
- Noor moom diggi tabaski la ba rakki gamu
Seddatleg yoriin[Soppi • soppi gongikuwaay bi]
Ca atum 1996 la seddale gu mujj gi ame, mooy giy wéy ba tay, lu dul coppite yi ci mujj a am: Sosug diwaanu Maatam ci 2001 ak gox-goxaan bu Kungeel ci 2006.
Ci 2008, la Senegaal nekk 14 diwaan,
Yenn ciy dëkk:
- Cees, 311 324 way dëkk (2005) ;
- Ndakaaru, 1 009 256 way dëkk (2004) ;
- Jurbel
- Luga
- Maatam
- Mbuur
- Mexe
- Ndar, 154 496 way dëkk (2001) ;
- Podoor
- Tuuba
- Tëngéej
- Kawlak, 185 976 way dëkk (2007).
- Siggcoor, 158 370 way dëkk (2007) ;
Giir yi[Soppi • soppi gongikuwaay bi]
Senegaal doon na réew mu bariy giir, waaye it soo ko mengalee ak yeneen réewi Afrik yu bari, wuuteg ay giiram du feeñ. Man nan ni daanaka wuute amul ci diggante giiri senegaal yi ndax seenug bennoo ci caada. Man nan cee lim yii tambalee ko ci yi ci gën a bari ba ci yi ci gën a néew: Wolof (43,3 %), Pulaar (23,8 %), Seereer (14,7 %), Joolaa (3,7 %), Malenke (3,0 %), Sooninke (1,1 %) Manjaak (2%), ak yeneen giir-giiraan yu tas ci réew mi, man nan cee boolee it tubaab yi ak naari libaan yi.
toftaloog xew-xew yi[Soppi • soppi gongikuwaay bi]
- Ci VIIeelu xarnu : nguur yu njëkk ya
- XIeelu xarnu : Feeñug Lislaam
- 1442 : doorug teg loxo gu sancaan yi
- 1444 : wuññig Dunub Gore. Joqalante yu yaxantu yu njëkk yi ak waa Tugal ñi ngi door bi Waa Portigaal agsee ci sottikuwaayu Dexug Senegaal ak Cap-Vert (Bopp bu wert bi) (Nekkeesoon na di joqalante ay ndima aki weñ (métaux) ci pëndëxu wurus (la poudre d'or), ak daakaande ak bëñu ñay (dl'ivoire)).
- Ginaaw 1600 : Waa Faraas ak waa Olaand dàq nañu waa Portigaal.
- 1659 : Taxawal Ndar
- 1700 : Faraas yilif na yaxantu gi ci diiwaani tefes yi. Ak li kujje gi di tar ci diggante Faraas ak Britani lépp ak xeex yu bari yi teewul cangug Faraas akug jeexiitalam tallaliku. Bi mu toogee ca Ndar, Faraas daa daal di yéeg ci Dexug Senegaal gi ngir àgg Niseer, ak doonte daje na ak yenn jàmmaarloo yu bawoo ci yennat ci ay giir niki (Tukulóor yi ak Pël yi).
- 1815 : Ndajem Vienne mi jox na Faraas Gore.
- 1818 : njaayum jaam yi dindees na ko ca Faraas.
- 1852 : Federb wàcc na Senegaal, daal di àtte, dale ko 1854 ba 1861 ak la dale 1863 ba 1865.
- 1855 : Wàllug teg loxo gu xare daal di door ci nangug Waalo.
- 1857 : Sosus Sànnikati Senegaal yi(les tirailleur sénégalais).
- 1857 : Jëlug barabub Ndakaaru cig dëppoo ak kilifay lebu yi.
- 1860-1865 : Mbooleem Kaasamaas gu suufe gi ba Siggicoor rot na ci ron yiirug Faraas (sous protectorat français).
- 1886 : Faatug Lat Joor ak jeexug jamonoy Dammeel.
- 1892 : Xare yu mag yi jeex nañu
- 1895 : SosugAfrig gu sowwu gu Faraas gi (ASF)(AOF). Senegaal mujj na ci anam gu fés di ab sancu bu Faraas, ñu koy yore ak a doxale ca Ndar.
- 1902 : Tuxalug péeyub (ASF)(AOF) jële ko Ndar, yobbu ko Ndakaaru. Faraas mi ngi doon dundal koom-koomu Senegaal ci anam ga ko ñoroon te méngook ag jëm-kanamug réewam, googa di mbayum gerte, gu ñu war a génneji (culture de l'arachide destinée à l'exportation).
- 1914 : Blees Jaañ mooy nit ku ñuul ki njëkk a toog péncum ndawi réew mu Faraas ; moom nag tëyye na toogub ndawu réewam boobu ba ci 1934.
- 1959-1960 : Sosug lëngoo gu Mali (la fédération du Mali).
- 1960 : Tembug Senegaal (Indépendance du Sénégal).
- 1982-1989 : Sosug lëngoo gu Senegambi.
Karmat ak delluwaay[Soppi • soppi gongikuwaay bi]
- ↑ « am na nu ñu gise Senegaal niki roytéef ci saafara xuloo yeek xeex yi ? » (table-ronde régionale sur le Sénégal animée par Jean-Claude Marut, CEAN-IEP de Bordeaux, 15 janvier 2004)
- ↑ Rapport 2006 d'Amnesty Internation jàppug Idriisa Sekk
- ↑ Rapport 2007 d'Amnesty International bàyyig Idriisa Sekk, ak setal gi nu ko def ci mbooleem li ñu ko toppe woon
- ↑ Abolition de la peine de mort au Sénégal [1]
- ↑ 5,0 et 5,1 (fr) Agence Nationale de la Statistique et de la Démographie du Sénégal
- ↑ Royuwaay:Ouvrage
- ↑ Royuwaay:Ouvrage
- ↑ (fr) Samir Gharbi, « Combien sont-ils, où vivent-ils ? Toujours accueillant », Jeune Afrique, n° 2477, du 29 juin au 5 juillet 2008, p. 28
- ↑ U.S. Committee for Refugees and Immigrants. 2008. World Refugee Survey 2008
- ↑ (fr) Rapport 2007 Amnesty International : Arrestations et renvois de migrants
- ↑ (fr) Rapport 2006 - Amnesty international
- ↑ (fr) Rapport 2007 Amnesty International : Combats en Casamance
- ↑ (fr) HCR : La Mauritanie prête à autoriser 20 000 réfugiés à rentrer du Mali et du Sénégal
- ↑ (fr) Retour des réfugiés mauritaniens
Xool it[Soppi • soppi gongikuwaay bi]
Jukki yi ci lonku[Soppi • soppi gongikuwaay bi]
Lëkkalekaay yu biti[Soppi • soppi gongikuwaay bi]
Afrig gu Bëj-saalum • Alseeri • Angolaa • Bene • Botswana • Burkina Faso • Buruundi • Cadd • Ecoopi • Eritere • Gaambi • Gaboŋ • Gana • Gànnaar • Ginne • Ginne Bisaawóo • Ginne gu Yemoo • Isipt • Jibuti • Kamerun • Kap Weer • Réewum Diggu Afrig • Keeñaa • Komoor • Kongóo-Brasaawiil • Kongóo-Kinshasa • Kot Diwaar • Lesoto • Libeeria • Libi • Madagaskaar • Malawi • Mali • Marook • Móoris • Mosambik • Namibi • Niseer • Niseeria • Ruwandaa • Saambi • Sahara gu Sowwu • Sao Tome ak Principe • Senegaal • Seysel • Simbaawee • Siraa Leyoon • Somali • Sudaan • Sudaan gu Bëj-saalum • Suwaasilaand • Tansani • Togóo • Tiniisi • Ugandaa

robotstxt: allowed

filter: keep


text:
SINDIIDI
Ki ko tekki ci wolof : Cheikhouna LO Ngabou
Ci turu Yàlla jiy yëramaakoon bi di jaglewaakoon laay tàmblee, di julli (ñaan xéwël ak mucc) ci Yonnent bi aki waa këram aki àndandowam.
1- Yàlla ( maa ngi lay ñaan) ci (barkeb) ku ñu belli (tànn) ka jàmbaar ja (Muhammad) ak sa xarit ba Ibraayima ( Maa ngi lay dagaan ) Yaw Yàlla.
2- Ak (barkeb) sa waxtandoo wa Muusaa, Saalihu, Xudar, Shuaybu ak Ismaayila ( Maa ngi lay dagaan ) yaw Yàlla.
3- Ak (barkeb) Sulaymaan, Nuuh , Yuunus, Ilyasa, Zakariyya, Yahyaa, Huud, Yuushuhan, Ilyaas, Aadama, Daawuda, Dhil-kifl, Iisaa, luut ( Maa ngi lay dagaan ) Yaw Yàlla.
4- (ci barkeb) Haaruuna, Yuushuhan, Ilyaas, Aadama, Daawuda, Dhil-kifl, Iisaa, luut (Maa ngi lay dagaan ) Yaw Yàlla.
5- (Ci barkeb) Yuusuf, Ishaaq, ak mbooleem ñi nga am ca (ña ame xam-xam ag ndombog yonnent ga (te yabaloo léén ci ñenn, fenn)) ak yonnent ya nga yabal (ci ñenn, fenn) ( Maa ngi lay dagaan ) Yaw Yàlla.
6- ( ci barkeb) Malaaka yépp, ak séén séén jëwriñ ja Jibriil, ak Mikaayil ( Maa ngi lay dagaan ) Yaw Yàlla.
7- ( ci barkeb) Israafiil may wal (ëf) bufta (mbiib) ba, ak Hazraayil may rocci ruuyi,(bindééf yi) ( Maa ngi lay dagaan ) Yaw Yàlla.
8- (ci barkeb) Sahaaba ya, ak waliyyu ya, ñoom ñépp, ak jëfkati (yu baax ya) di ay fòòré ( Maa ngi lay dagaan ) Yaw Yàlla.
9- (ci barkeb) Dëggalaakoon ba (Abu bakr) ak tàqalekat ba (Umar ma daan tàqale dëgg ak neen) ak boroom ñaari leer ya (Usmaan ma dencoon ñaari doom yu jigééni Yonnent ba, ak baayi ñaari sëti Yonnent ba (Aliyyu) ( Maa ngi lay dagaan ) Yaw Yàlla.
10- ( ci barkeb) Imaam Maalik ma amoon mayug Yàlla, ak imaam Shaafihiyyu, ak imaam Abu-haniifa, ak imaam Ahmad ibn-hanbal ( Maa ngi lay dagaan ) Yaw Yàlla.
11- (ci barkeb) àlluwa ja (lawhul mahfuuz) ak Xalima ga, ak sa gàngunaay gu màgg ga (Arash) ak toogu ba ( Maa ngi lay dagaan ) Yaw Yàlla.
12- (ci barkeb ) Alxuraan, ak Tawraat, ak tééré ba Daawud indiwoon ( Zabuur) ak tééré ba Ruuh ga (Iisaa) indiwoon ( Maa ngi lay dagaan ) Yaw Yàlla.
13- Jottalil ma sama salaat ak sama salaam ci Yonnent bi, moom ak ay gaayam, aki Sahaabam, aki soxnaam ( Maa ngi la koy dagaan ) Yaw Yàlla.
14- Na nga nu yiir mbalaanu tal Jàmm, na nga nu defal ag jublu (way, jëm-fenn) ci àddina ak àllaaxira ( Maa ngi lay dagaan ) Yaw Yàlla.
15- Bépp buntub yiw boo masa ubbil gaayu baax ya na nga nu ko ubbil ( Maa ngi la koy dagaan ) Yaw Yàlla.
16- Na nga nuy sòòb (tàbbal) ci ngérum (yoonu) njub, te na nga nuy dàqal jinné ak saytaane ( Maa ngi la koy dagaan ) Yaw Yàlla.
17- Na nga nu mottalil lépp lu nuy wuti ak di ko jublu, te na nga nu la nu gënal ( Maa ngi la koy dagaan ) Yaw Yàlla.
18- Na nga nu tàggatal lépp luy jàgg wala muy dëgër, na nga nuy yombalal lépp lu jafe, ( Maa ngi la koy dagaan ) Yaw Yàlla.
19- May nu gudd-fan boole ca wéral sunuy yaram, may nu ag njub, ak tawfiiq (lépp luy gën ci nun na nuy gënël) ( Maa ngi lay dagaan ) Yaw Yàlla.
20- Bépp noon bu jògati ngir bëgg noo lor na nga ko nappaaje bala muy yeksi ci nun, ( Maa ngi la koy dagaan ) Yaw Yàlla.
21- Na nga nu musël ci lépp luy taxa alku, te yit na nga nu musël ci nattuy (tiis) jamono yépp ( Maa ngi lay dagaan ) Yaw Yàlla.
22- (nattu yooyu bokk na ca) Ay gàkk, ay laago, fot, tiis, yëngub suuf, taraayu jamono, ag ñàkk ( Maa ngi lay dagaan nga musël nu ci ) Yaw Yàlla.
23- Ak doyadal, nééw, toroxtaane, noteel, ak ndòòl, mar, xiif ( Maa ngi lay dagaan nga musël nu ci ) Yaw Yàlla.
24- Fitna (Sànje), mbas (wopp juy wàlle), lakk, lab, melax (dënnu) càcc, wowug jamono, ( Maa ngi lay dagaan nga musël nu ci ) Yaw Yàlla.
25- Tàngoor, sedd, ngiir, jaaxle, mbugël, réér, lajj soox, bopp bu ubu ( Maa ngi lay dagaan nga musël nu ci ) Yaw Yàlla.
26- Mbamb (cucm) njuumte, cànkute, tarxiis (barastiku) soppeku dellu-ginaaw (yéés), teppas (mëdd) mbaq ( Maa ngi lay dagaan nga musël nu ci ) Yaw Yàlla.
27- Aw mar (Nàkk ndox gu tar), (Saddum) jinné ( ag ndof), ràgg (loof), wopp, ñaari wopp yu tar ya ( Siti ak ngaana), cér yuy dog di wàññiku di wadd ( Maa ngi lay dagaan nga musël nu ci ) Yaw Yàlla.
28- Ñaaw-ñaaw i (àddina ak àllaaxira), gàcceg (àddina ak àllaaxira ( Maa ngi lay dagaan nga musël nu ci ) Yaw Yàlla.
29- Yaw mi ame kàttanug def lépp, yaw mi jekki ca kaw gàngunaay gu màgg ga ( Maa ngi lay dagaan nga musël nu ci ) Yaw Yàlla.
30- Maa ngi lay ñaan xol bu ragal yalla, buy nangoo toroxlu (suufeel boppam) ak xam-xam bu bari ay njariñ ( Maa ngi la koy dagaan) Yaw Yàlla.
31- Tuub gu ñu nangu, ak jàppandal gu kawe, ak soxna su baax am diiné ( Maa ngi la koy dagaan) Yaw Yàlla.
32- Na nga nu musël ci ayu ku ëmb kiñaan, na nga nu musël it ci ayu gimiñ ay ayu bët ( Maa ngi la koy dagaan) Yaw Yàlla.
33- Ak ayu ag nbibar, ak ayu bindééf yi di nit wala jinné, ak ayu luy am tooke ( Maa ngi la koy dagaan) Yaw Yàlla.
34- Yaw sama wééruwaay (Yàlla) def naa la nga di sama tata ju ñoŋ ma di la dagaan na doon samab rawtukaay Yaw Yàlla.
35- Bul ma bàyyeek sama bopp mukk boo ko defee rekk dinaa alku te saayu ma la woowee na nga ma wuyu ( Maa ngi la koy dagaan) Yaw Yàlla.
36- Na nga ma defal samaw làmmiñ ak samab xol ñu di la fàttaliku ba ba may faatu, te bu may faatu nga def ma ma faaruwaale ngëm-Yàlla ( Maa ngi la koy dagaan) Yaw Yàlla.
37- Na nga ma dëgaralal samag kòòluté ci sama biir xol bi, ci lu àndul akug dengi-dengi (na nga ma) defal daje gi may dajeek yaw mu doon lu ma sopp ( Maa ngi la koy dagaan) Yaw Yàlla.
38- Na ga ma defal dee mu di ab nooflaay nekk it mbégté ci tar-tar ak ay ak xat-xat yi ma daan jànkuwanteel ( Maa ngi la koy dagaan) Yaw Yàlla.
39- Na nga ma sàmmal samaw yaram saayu ruugi teqalikoo ak moom, te lumu yàgg-yàgg bu yaram wi ràpp ( Maa ngi la koy dagaan) Yaw Yàlla.
40- Na nga doon mi may dimbali di sama wéttël bu ñu robee sama yaram wi ba ma des foofee ne cundum (wéét lool) ( Maa ngi la koy dagaan) Yaw Yàlla.
41- (Bu ñu ma robee ba noppi) bul ma booleek lu rëtloo (tiitloo) na nga ma fa fegal lépp lu ma ragal ( Maa ngi la koy dagaan) Yaw Yàlla.
42- Na nga ma musël man ak mbooleem jullit yi, na nga musël sama waajur wu jigéén, amiin waay ( Maa ngi la koy dagaan) Yaw Yàlla.
43- Na nga nu jéggal ak moom (sama waajur wu jigéén) na nga nu sàngal (suturaal) sunuy sikk, na nga nu ñewenti ak moom (sama waajur) ci aw tiis ( Maa ngi la koy dagaan) Yaw Yàlla.
44- Na nga jéggal sama (waajur) yërëm ko it ak nun, amun keneen kudul yaw ku baax ki ( Maa ngi la koy dagaan) Yaw Yàlla.
45- Ci biir bàmmeel ak ca barsax na ko fa dimbali yiir ko aar ko ci tiitaange te musël ko ci (lépp lu muy) ragal ( Maa ngi la koy dagaan) Yaw Yàlla.
46- Bul ko nattoo mukk lu mu àttanul, bul sooyal mukk yaakaaram ci yaw ( Maa ngi la koy dagaan) Yaw Yàlla.
47- Na nga nu nandal (Naan) ak moom ca ndoxum kawsara, (Déégub ndoxum Yonnent bi nga xam ne) moom nga tànn (moo gëna jag) ci mbindééf yépp ( Maa ngi la koy dagaan) Yaw Yàlla.
48- Mom (Yonnent bi Muhammad) moo daan jubbanti boroom xel mu dëng, daan alag faagaagal ña weddi, daan dimbali ñi la ragal Yaw Yàlla.
49- (Kooku mooy) Muhammad ki muusloo gaayu baax ya, (kooku mooy) sunu njiit (li nuy gindi di ni wommat) jëmé nu àjjana ju sax ja dàkk bu kerook bisub pang ba ( bis bañuy jiital nit ñi jëmé léén fa ñuy àttee ca bis-pénc ba) Yaw Yàlla.
50- Na nga julli (dolli ko xeewël) te sëlmël (dolli musël) ci moom, ak ñépp ñu koy xeñ (topp) ba baa kerook bis-pénc ba di taxaw ( Maa ngi la koy dagaan) Yaw Yàlla.


text:
-
2016 April
-
BATAAXAL BU MAG BI ËMB SAÑ-SAÑI DOOMI AADAMA UBBITE Ñu jàpp te nangu ne sagu doomi aadama ak sañ-sañam yépp-dañu yam te kenn mënukóo jalgati, te lu lépp nekk na cës laay ci taxufeex ci mbirum àtte ak […]
-
Sàrti ndaali-Maali Tamsir Anne (tekkikat bi) Ndaali-Maali walla Mande benn la woon ci nguuru nit ku ñuul yu mag yi nekkoon démb ci déndub Afrik. Moo fi wuutu woon ndaali GANA ci […]
-
Bàkku Senegaal Yëngal-leen kooraa yi te dóor ci sabar yi Gaynde ñaloor yuux na. Boroom àll tëb na Tëb na tëbu jàmbaar, leeral lu doon lëndëm Suñuy naqar jeex na, sunu […]
-


text:
Bëj-saalum-penku Asi
Bëj-saalum-penku Asi ci goxu Asi la bokk.
Su nu sukkandikoo ci sedatle, bu àdduna bi, gi Mbootaayu Réew yi def, Bëj-saalum-penku Asi benn la ci diwaani Asi.
Réew ya fa nekk:
- Brunaay Daarusalaam
- Kamboodiya
- Endoneesi
- Lawos
- Maleesi
- Miyanmaar
- Filipiin
- Singapoor
- Taaylaand
- Timoor gu Penku
- Wiyetnaam
Réew yépp yi nekk ci lim gi ci kaw, ba mu des Timoor gu Penku, ay Cër la ñu ci ASEAN: di ab mbootaay bu judd ngir soqali koom-koom mu diwaan bi jaare ko ci jappalante.


text:
Traduction de Ahmeth Diouf et Arame Fal
I
Biralub àqi doom aadama ak Juddu-réew, bu 26 ut 1789
Ñi fi toogal askanu Tubaab, def am Péncum Réew, gannaaw ba ñu jàppee ne musiba yi gaar mbooloo mi ak ñàkk maanduteg way-yore nguur gi, seenub sabab du lenn lu dul réere, fàtte ak foñug àqi doom aadama, am nañu pastéefu yéene ci biral bu ràññeeku, àq yi làmboo te ñu doon àq yu fegu, yees mënul far, ngir biral boobu, su lalee Abadan ci xelu mbooloo mépp, fàttali leen, fu ñu tollu, seeni sañ-sañ ak seeni wareef ; ngir pasi Baatu Fal Àtte ak Baatu doxal, nga xam ni dinañu leen mën dendale ak jubluwaayu gépp campeef guy yëngu ci wàllu politig, ñu gën leen a wormaal ; ngir tawati juddu-réew yi tegu ci ponk yu wér, yu kenn mënul diiŋat, jëm ci lu sàmm Ndeyu Àtte bi ak jàmmu nit ñépp. Kon, Péncum Réew maa ngiy nangu te di biral, ci kanam ak ci barkeb Jëmm ju Kowe ji, àq yii ñeel Doom aadama ak Juddu-réew bi.
Dog bu jëkk bi. Nit ñépp nekk gor ak yemoo ciy àq lañuy judduwaale, wéye ko. Wuute yiy am ci biir mbooloo mi mënuñu wéeru lu dul ci njariñal ñépp.
Dog 2. Jubluwaayu gépp mbootaayu politig moo di càmmug àq yi doom aadama làmboo te yàgg du leen far. Àq yooyu ñoo di moom sa bopp, moomeel, warlu, ak bañ noteel.
Dog 3. Ballukaayu gépp baat bu nit yoree ngi nekk ci Xeet wi. Amul jenn jëmm, kenn nitk ku mën doxal baat bu ci jógewul, ci lu wér.
Dog 4. Moom sa bopp moo di mën def lépp lol du yàqal jaambur : naka noonu, nit ku ne àq yi mu làmboo te di leen doxal seeni dig a ngi yem ci dig yiy may ñeneen ñi bokk ci mbooloo mi ñu bànneexu ñoom it ci àq yooyu. Dig yooyu yoon rekk a leen mën tëral.
Dog 5. Àtte sañul tere lu dul jëf yiy lor mbooloo mi. Lépp lu yoon terewul, mëneesu ko tere, te yit mëneesul ga kenn ci mu def lu yoon santaanewul.
Dog 6. Àtte moo di kàddu giy génne bëgg-bëggu mbooloo mi. Juddu-réew yépp sañ nañu, ci seen jëmmu bopp, walla ci jëmmu ndaw yu leen fi toogal, bokk ci lu koy tëral. Yoon dafa war doon benn ci ñépp, moo xam dafay aar, walla dafay daan. Juddu-réew yépp, gannaaw ba nga xamee ne ñoom ñépp a yem ci kanamam, ñoo yem ci am sañ-sañu yóotu martaba, palaas, ak nekk ndawi nguur gi, ku ne ak li sa mën-mën may, ci lu àndul ak benn xajjaatle, lu dul li aju ci seen njàmbaar ak seen xarala.
Dog 7. Mëneesul teg kenn tuuma, walla ñu jàpp ko, mbaa téj ko, lu dul ci anam yi yoon tëral, ak jëfin yi mu santaane. Ñiy sàkku, yóbbante, jëfe walla jëfeloo ay ndigal yu amul teguwaay, dees leen war daan ; waaye bépp juddu-réew, bu ñu ko woowee walla ñu téye ko ci kow yoon, war na cee tënku ci saa si : tooñ na, su fekkee ne dafa bañ.
Dog 8. Yoon warul tëral lu dul ay daan yoy, fés na ni yem nañu kepp, te amul kenn ku ñu mën daan, lu dul ci kow ab àtte bu am, ñu taxawal ko lu jiitu tooñeel gi, te fekk ñu ngi koy doxal ni mu ware ci yoon.
Dog 9. Gannaaw nit ku mu, jortees na ne set na cig tooñeel ba keroog ba ñuy biral ne tooñ na, su fekkee ne gisees na ne mëneesu ko bañ a jàpp, gépp teeŋal gu dul gi ci yell ngir jot ci jëmmam, yoon war na ko daan daan yu tar.
Dog 10. Amul kenn ku ñu war gétén ngir i xalaatam, doontele sax ci wàllu diine la, na fekk rekk seenug génne yàqul dara ci jàmmu nekkeel ji àtt tëral.
Dog 11. Sañ-sañu génne say xalaat ak say mébét bokk na ci àqi doom aadama yi gën a màgg ; kon bépp juddu-réew mën na wax, bind, muul ci coobareem ; xanaa rekk mooy gàddu bëttug sañ-sañ boobu, ci anam yi yoon tëral.
Dog 12. Warlul àqi doom aadama ak juddu-réew dafa laaj doole juy aar ñépp, muy dooley mbooloo mi. Doole jooju dees koy samp, ngir njariñal ñépp, waaye du doon ngir njariñal ñi ñu ko dénk.
Dog 13. Ngir yor dooley mbooloo mi ak ngir amal xaalis bi war ci caytu gi, ab natt bu ku ne war dugal loxoom mënul ñàkk ; dees koy teg juddu-réew yépp , ku ne ak la nga mën.
Dog 14. Juddu-réew yépp sañ nañu nemmiku, ñoom ci seen bopp walla ci kow ndaw yu leen fa toogal, ndax natt boobu dafa di lu war, sañ nañu ko nangu ci seen coobare, toppaatu jëfandikoo ga, taxawal daytalinam, ak lalam, ak feyyuwinam, ak diir ba.
Dog 15. Mbooloo mi sañ na làyyiloo bépp liggéeykat bu ne ci caytukaayu nguur gi.
Dog 16. Mépp mbooloo mom warlug àq yi ak teqaleg baat yi doxu fa, amul Ndeyu àtte.
Dog 17. Gannaaw moomeel dafa di àq ju fegu, te sell, mëneesu ko sañ nit, xanaa su fekkee ni njariñal mbooloo mi dafa ko laaj ci lu ñépp mën gis, mu doon lees nemmeeku ci yoon, ak ci kow ndàmpaay lu jub, lu jiitu toxalug moomeel gi.
BIRALUB DUNYAA ÑEEL ÀQI DOOM AADAMA
Pénc mu mag mi fal na ko, siiwal ko ci dogal 217 A (III) bi
mu génne ci 10 desàmbar 1948.
DALINU WAX JI
Pénc mu mag mi
- Gannaaw ba mu jàppee ne xàmmeg daraja ji jépp doom aadama làmboo ak àq yi mu yeyoo te kenn mënu ko ko xañ moo lal moom sa bopp, lal yoonu njub ak jàmm ci àddina si ;
- Gannaaw ba mu jàppee ne réere ak foñ àqi doom aadama jur na ay ñaawtéefi bàyyima yu salfaañe xelum bépp doom aadama ; mu jàppaale yitam ni fenkteg jamano joj, nit ña dinañu am sañ-sañu wax ak gëm, fekk fer nañu tiit ak toskare, nekk na li ñu biral ni moo gën a kowe ci li nit di yóotu ;
- Gannaaw ba mu jàppee ne am na solo lool mu am nguurug yoon gu feg sañ-sañ yooyu, su ko defee, nit ki, dem ba sës du ko xirtal ci fippu di xeex noteel ak bundxataal ;
- Gannaaw ba mu jàppee ne am na solo lool ñu ñaax mboolem xeet yi ñu suuxat ag xaritoo ci seen diggante ;
- Gannaaw ba mu jàppee ne, ci seenub Sàrt, askan yi bokk ci Mbootaayu Xeet yi yeesal nañu yaakaar gi ñu am ci àq yu mag yi ñeel doom aadama, ci darajay nit ak dayoom, ànd ak yemale gu mat sëkk diggante góor ak jigéen ; mu jàppaale yitam ne askani Mbootaayi Xeet yi biral nañu seen pas-pas ci lu jëmale kanam nekkinu nit ñi ak gën a baaxal seen dundin, ci biir moom sa bopp gu gën a yaatu ;
- Gannaaw ba mu jàppee ne Réew yi bokk ci mbootaay gi fasoo nañu, ci wetug kurélu Mbootaayi Xeet yi, saxal wormaalug sañ-sañi nit ak gog moom sa bopp, gu wërale àddina sépp te dëggu ;
- Gannaaw ba mu jàppee ne am na solo lool ñépp bokk gis-gis bi ñu am ci sañ-sañ yooyu ak moom sa bopp googu, ngir seeni mébét mën yegg ni mu ware ;
- Gannaaw ba mu jàppee loolu lépp,
Pénc mu mag mi,
Yëkkëti na Biralu Dunyaa bii ñeel àqi doom aadama, def ko muy jubluwaay bu askan yépp ak xeet yépp war yegg, ngir nit ñi ak kuréli mbooloo mi bàyyi xel, fu ñu tollu, ci Biral boobu, te takkaayu, jaar ci njàngale mi ak yeete gi, ba suuxal ci xel yi, worma gi sañ-sañ yi ak moom sa bopp gi yeyoo ; te ci biir ak ci bitim-réew ñu tàmbalee jël ay matukaay yu yombal seenug nangu ci biir way-dëkk réew yi bokk ci Mbootaayu Xeet yi, ñoom ci seen bopp, ak ci dénd yi aju ci seenub ëtt.
Dog bu jëkk bi. Nit ñépp moom sa bopp lañuy judduwaale, ak yemoo ciy sañ-sañ ak daraja. Xéewalees na leen sago ak xel ; dañu war jëflante ni ay doomi ndey.
Dog 2. Nit ku ne mën na yiiru ci àq yi ak sañ-sañ yi ñu taxawal yépp ci Biral bii, te du ànd ak benn xàjjaatle ci wàllu xeet, ak melow der, ak awra, ak kàllaama, walla diine, walla xalaat ñeel mbirum politig, walla menen xalaat mu mu, moo xam mu ngi tukkee ciw xeet mbaa cim mbooloo, walla alal, walla juddu, walla beneen fànn bu mu.
Yokk ci, réew mi walla dénd bi doom aadama cosaanoo, deesu ci def benn xàjjaatle bu wéeru ci taxawalinam ci wàllu politig, walla ci wàllu yoon, walla ci wàllu jëflante bi mu séq ak bitim-réew, moo xam réew moomu mbaa dénd boobu dafa moom boppam, walla dafa nekk ci kiliftéef, walla mu am baatu biir rekk, walla mu am lu mejj ci baatam.
Dog 3. Nit ku ne am na sañ-sañ cig dund, ak ci baatu boppam ak ci kaaraangeg jëmmam.
Dog 4. Deesul def kenn ab jaam, walla ab dag ; njaam, ak njaay ak njëndum jaam terees na ko, ci anam yu mu mën doon.
Dog 5. Deesul bugal kenn, deesul teg kenn ay daan ak ay metit yu tar, yu nit xajoowul, walla yu koy toroxal.
Dog 6. Nit ku ne am na sañ-sañ ci ñu nangul ko, ci bépp béréb bu mu ne, jëmm ji mu taxawe ci wàllu yoon.
Dog 7. Ñépp a yem ci kanam yoon te ñépp am nañu sañ-sañ ci yoon feg leen, cig yemale gu àndul ak benn xàjjaatle. Ñépp am nañu sañ-sañ ci ñu bokk leen feg ci bépp xàjjaatle bu nar a jalgati Biral bii, ak ci lépp lu nar a sooke xàjjaatle boobu.
Dog 8. Nit ku ne sañ na dem yoon, ci kanam àttekaay yi ko yelloo ci réew mi, ngir tawat fa jëf yiy bëtt sañ-sañ yi ko Ndeyu Àtte bi walla ab àtte fàggul.
Dog 9. Amul kenn ku, mënees na ko jàpp, walla téj, walla gàddaayloo, ci lu teguwul fenn.
Dog 10. Nit ku ne, cig yemale gu mat sëkk, am na sañ-sañ ci, layam, ab àtteekaay bu moom boppam te maandu déglu ko déglu bu sell, ci biir mbooloo, sog a jël dogal yoy, moo xam ñu ngi jëm ci feeñal i àqam ak i wareefam, moo xam ñu ngi jëm ci dëgëral bépp tuuma ju ñu ko teg ci wàllu jëyya.
Dog 11. 1 – Képp nit ku ñu tuumaal tooñeel, njortees na ni ku set la, ba keroog ba yoon di wéral tuuma ji, ci layoo bu ne fàŋŋ, fekk warlulees na nit ki fàggutéef yi layam laaj yépp.
2 – Deesul daan kenn ngir ay jëf, walla ay càggante yoy, ci jamono jees leen defe, nekkuñu woon njëfu tooñeel ci gis-gisu yoon wiy dox ci réew mi ak wiy dox ci diggantey réew yi. Naka noonu, deesul tege benn daan bu gën a diis bi ñu waroon tege ca jamono ja njëfu tooñeel ja ame.
Dog 12. Deesul lëñbëtu kenn ci mbiri boppam, njabootam, këram, bataaxalam, walla ñu wuññi suturaam, yàq deram, ci lu teguwul fenn. Nit ku ne am na sañ-sañ ci yoon feg ko ci lëñbët yooyu ak tooñ yooyu.
Dog 13. 1 – Nit ku ne sañ na dem ak dikk ci coobareem, ak tànn dëkkuwaayam cim réew.
2 – Nit ku ne sañ na génn mépp réew, doontele mosam la ; sañ na yit dellusi ci réewam.
Dog 14. 1 – Ci kow bundxataal gu ñu koy bundxataal, nit ku ne sañ na wuti rawukaay, sañ na yit muurloo rawukaay ci yeneeni réew.
2 – Sañ-sañ boobu nit ki mënu ko tuddoo, su fekkee ne jëyya ju aju ci yoon wi ñépp bokk lañu koy toppe, walla ay jëf yu safaanoo ak jubluwaayi Mbootaayu Xeet yi ak i sàrtam.
Dog 15. 1 – Nit ku ne am na sañ-sañ cig askanale.
2 – Amul nit ku ñu mën xañ akanaleem, naka noonu yit mëneesu koo xañ sañ-sañu soppi askanaleem.
Dog 16. 1 – Li ko dale ci jamono ji ñu tolloo ci séy, góor ak jigéen, ci lu àndul ak benn xat-xat bu aju ci waaso, askanale walla diine, am nañu sañ-sañu séy ak samp njaboot. Ci wàllu séy, ñoo yem sañ-sañ ci biir séy bi ak ci tasug séy bi.
2 – Séy bi mëneesu ko fas lu dul ñi nar a nekk way-dencante dañu cee ànd ànd bu wér, ci seen coobare.
3 – Njaboot moo di cosaanu mbooloo mi ak kenu li ko téye ; yeyoo na mbooloo mi ak Réew mi aar ko.
Dog 17. 1 – Nit ku ne, moo xam mu ngi nekk moom kenn, walla ci mbooloo, yeyoo na moomeel.
2 – Mëneesul xañ kenn moomeelam, ci lu teguwul ci yoon.
Dog 18. Nit ku ne am na sañ-sañ ci wéye xelu boppam ci wàllu xalaat, ngëm ak diine ; sañ-sañ boobu dafa ëmbaale sañ-sañu nit ki ci soppi diine, walla ngëm, ak sañ-sañu feeñal diineem, walla ngëmam, moom kenn walla ci mbooloo, moo xam ci lu ni fàŋŋ la walla, ci lu biiru la, mu jaarale ko cim njàngale, ci jëfi diine, ci jaamu boroomam ak topp ponki diineem.
Dog 19. Nit ku ne am na sañ-sañ ci xalaat ak génne xalaatam ni mu ko soobe te loolu dafa wund ni am na sañ-sañ ci ñu bañ ko fitnaal ngir xalaatam. Am na it sañ-sañ ci taataan, ak jot, ak tas – te amul dig yu mu ciy seet – xabaar yi ak xalaat yi, ci génnekaayu xalaat bu mu mënti doon.
Dog 20. 1 – Nit ku ne am na sañ-sañu bokk ci ndaje ak mbootaay yu jàmm lal.
2 – Mëneesul ga kenn ci mu bokk cig mbootaay.
Dog 21. 1 – Nit ku ne, ci biir réewam, am na sañ-sañu bokk ca njiit yay saytu doxalinu réew ma, moo xam moom ci boppam la, walla mu dénk baatam ay ndaw yu mu tànn ci coobareem.
2 – Nit ku ne am na sañ-sañ ci ñu ubbil ko, cig yemale gu ñeel ñépp, bunti liggéeyukaayi nguur gi.
3 – Bëgg-bëggu askan wi moo di kenu li téye baatu nguur gi ; bëgg-bëgg boobu li koy génne moo di pal gu jub, gees war amal diiroo diir, ci biir palin wu matale te yem, ànd ak kumpa, walla ci weneen palin wu nuroo ak moom te mën jur pal gu sell.
Dog 22. Nit ku ne, ci ni mu bokke ci mbooloo mi, am na sañ-sañ ci xéewloo kiiraayal mbooloo mi ; yelloo na ñu jox ko ci wàllu koom, nekkin, caada, sañ-sañ yi darajaam ak yokkuteg jëmmam laaj, ci liggéeyub réewam ak jëflanteg réew ak réew, lépp nag aju ci doxalinu réew mu ne, ak ci alalam.
Dog 23. 1 – Nit ku ne am na sañ-sañ ci liggéey, ak ci tànnal boppam liggéey bi ko soob, ak ci am sàrti liggéey yu jub te baax ci moom, ak ci lu ko feg ci ñàkkum liggéey.
2 – Ñépp am nañu sañ-sañ ci yem añub liggéey, su fekkee ne ñoo yem liggéey, ci lu àndul ak benn xàjjaatle.
3 – Képp kuy liggéey yelloo na pey gu jub te baax, gu muy suturloo moom ak njabootam, ci nekkin wu méngoo ak daraja ji nit làmboo te, su ko laajee, mu am yeneen xeeti pexe yu ko mottali, ci wàllu kiiraayal nekkin.
4 – Nit ku ne sañ na ànd ak ñeneen sos ay sendikaa, ak bokk ci ay sendikaa ngir sàmm njariñam.
Dog 24. Nit ku ne am na sañ-sañ ci noppalu ak féexal xolam, rawatina ci wàññi, ci anam yu jaadu, yàggaayu liggéey bi, ak ci noflaay yu ànd ak pey, diiroo diir.
Dog 25. 1 – Nit ku ne yelloo na xéewloo koom gu doy ngir feg wér-gu-yaramam, dund dund gu neex moom ak njabootam, rawatina ci lu jëm ci lekk gi, koddaay li, paj mi ak garabi faju yi ak yeneen aajo yi nekkin laaj ; nit ku ne yelloo na kiiraay, su fekkee ne liggéeyul, dafa tawat, dafa tële, ki mu doon séyal dafa faatu ; ak su fekkee ne dafa màggat mbaa mu tollu fof, yeneen safaan yu ajuwul ci coobareem ñoo ko xañ la mu daan dunde.
2 – Ndey ji sukk wasin ak gune yelloo nañu ñu beral leen ndimmal ak taxawu. Gune yépp, moo xam ci buumu séy lañu juddoo walla déet, ñoo yem kiiraayal nekkin li ñu yeyoo.
Dog 26. 1 – Nit ku ne yeyoo na jàng. Njàng mi wareesu ci fey dara, walla boog njàng mu suufe mi ak mu njëkk mi. Njàng mu suufe mi, ñépp lañu ga ñu jaar ci. Njàngum xarale mi ak mu mécce mi, dees ko war yaatal ba mu yegg ci ñépp. Buntu njàng mu kowe mi warees na ko ubbil ñépp, cig matale gu mat sëkk, kenn ku ne ak li mu yelloo.
2 – Njàng mi dafa war jublu ci tëgg nit ci jikko yu rafet, ak ci dëgëral worma gi àqi doom aadama ak sañ-sañ yu mag yi yelloo. Dafa war yombal déggoo, muñalante ak xaritoo ci biir xeet yépp ak ci biir mbooloo yi aju ci waaso yi ak diine ji. War na yombal yitam yokkuteg yëngute yi Mbootaayu Xeet yi sumb ngir saxal jàmm.
3 – Way-jur yi ñoo jiitu ci am sañ-sañu tànn xeetu njàng mi ñu bëggal seen njaboot.
Dog 27. 1 – Nit ku ne sañ na, ci coobareem, bokk ci xew-xewi mbooloo mi ci wàllu caada, ak bànneexu ci xarala, jël wàllam ci suqalikug xam-xam ak ngëneel yi muy jur.
2 – Nit ku ne am na sañ-sañ ci ñu feg njariñ li mu jële ci bépp liggéey bu mu def ci wàllu xam-xam, ladab ak xarala, moo xam njariñ li daraja la, walla koom la.
Dog 28. Nit ku ne am na sañ-sañ ci jàmm ju ne ñoyy lalu ci biir mbooloo mi ak ci bitim-réew, ba sañ-sañ yi ak moom sa bopp gi ñu tudd ci Biral bii, ñu mën leen doxal ni mu ware.
Dog 29. 1 – Nit ki am na lu ko war digganteem ak mbooloo mi nga xam ne, ci biiram rekk la yokkuteg jëmmam gu yaatu te matale mën ame.
2 – Nit ku ne, ci ni muy doxaley àqam ak ci ni muy bànneexoo ciy sañ-sañam, dara du ko yemale lu dul dig yi yoon samp – yoon doŋŋ – ngir ràññee ak wormaal àqi jaambur ak i sañ-sañam, ngir it sàmmoonte ak li ngor laaj, ak li jàmmu mbooloo mi laaj, ak li dund gu neex ñépp laaj, ci biir nit ñu seen doxalin wéeru ci baatu mbooloo mi.
3 – Sañ-sañ yooyu ak moom sa bopp googu, deesu leen mën doxal, ak lu mën xew, ci anam yu safaanoo ak jubluwaayi Mbootaayu Xeet yii ak i cëslaayam.
Dog 30. Amul benn pas-pas ci Biral bii bees mën jàppe ni dafa nangul am réew, walla ag mbootaay, walla aw nit, sañ-sañ bu ko may mu yëngu mbaa mu jëf jëmale ko ci màbb àq yi ak sañ-sañ yi ñu fi tudd.
NOTE SUR L’ÉCRITURE
Correspondances phonétiques entre l’alphabet officiel du wolof et l’alphabet latin.
I. Les lettres suivantes ont la même valeur phonétique que dans l’alphabet latin utilisé pour la langue française.
a) Consonnes
p - paaka : couteau
b - bakkan : nez
m - mar : avoir soif
f - for : ramasser
t - taw : pluie
n - nelaw : dormir
s - est toujours prononcé sourd comme dans si et non sonore comme dans base, suuf : sol
r - est toujours prononcé roulé, rafet : être joli.
l - lam : bracelet
k - kër : maison
g - est toujours prononcé occlusif comme dans gare et non constrictif comme dans page, garab : arbre
b) Voyelles
i - cin : marmite
é - sér : pagne
II. Les lettres suivantes empruntées à l’alphabet latin ont, dans l’alphabet officiel du Sénégal, la valeur phonétique suivante :
1) Consonnes
c - Approximativement ce qu’on entend en français dans tiens
caabi : clé
j - Approximativement ce qu’on entend en français dans dieu
jabar : épouse
ñ - Existe en français dans agneau, ñaw : coudre
x - Approximativement ce qu’on entend en français dans chercher. Ce son existe en espagnol (jota) et en allemand (ach-laut), xalam : guitare
q - n’existe pas en français, mais existe en arabe (qarīb “proche”)
ñaq : sueur
w - existe en français dans oui, woo : appeler
ŋ - Ce qu’on entend parking, ŋaam : mâchoire
2) Voyelles
a - Ce son est plus fermé qu’un a français mais plus ouvert que ë :
ex : lal : lit
C’est le son a du français, làkk : parler une langue étrangère
e - Son è ou ê du français père, tête, set : propre
ë - Son e du français comme dans demain, bët : oeil
ã - Voyelle nasale : français banc, ex : sãs : être très chaud
o - C’est le o ouvert de pomme, gor : abattre un arbre
ó - C’est le o fermé de beau, chose, jóg : se lever
u - Son ou du français trou, bukki : hyène
3) Les sons transcrits par une double lettre
Les sons mp - mb - nt - nd - nc - nj - nk - ng - doivent être réalisés sans e initial en début de mot ;
Exemple :
mbër : lutteur
ndab : récipient
njaay : vente
ngelaw : vent
samp : planter un pieu
bunt : porte
denc : garder
tànk : jambe
xonq : être rouge
Les doubles-voyelles transcrivent des voyelles longues
suuf : sol
Les doubles-consonnes transcrivent des consonnes fortes
bakkan : nez


text:
-
2012 June
-
-
-
-
Sunu sosiete Sunu sosete Sunu sosete yëngëtu na! Sunu sosete yëngëtu na! Ñun danuy am faydaa! Ñun danuy am faydaa! Ñun danuy fonk sunu Senegaal! Adduna potu […]
-
Léeboon: Doomi Yàlla Léeboon! Lippóon! Amoon na fi! Daan na am! Ba mu amee yaa fekkee? Ya wax ma dégg! waxi tey jar ta gëm! Sa yos moo ci raw! Xew xew bii […]
-
-
Cëru nit ci Wolof Kanam Bët Gémmiñ Bopp
-
Ñeel Seex Anta Jóob Liggéey bu mel ni bii ñu fi dëgmal, wareef la ci sunu gis-gis, ñu ñeel fi ca ndorte la góor gu mel ni Seex Anta Jóob. Ndax daf fee def, […]
-
Timbukutu: peyu xam-xam Timbukutu: péyu xam-xam bu yàgg te sax! Ni ñu leen ko fi waxeewoon ci jukki bi weesu, bind, sàkku xam-xam, gëstu ak diine lu yàgg la ci Afrik! Wante ñakka […]
-
Niseeryaa sànni na ñaari satelit ci jàww ji! Réewum Niseerya siiwal na alxamees gee nu weesu – 18 fan ci weeru Ut – ne sànni ñaari “satelit” ci jàww ji. Satelit yooyee la ñu cay namm mooy yokk […]
-
-
-
-
Alxuraan ci Wolof: Suraat wi jëkk Wacce Màkka 7 laaya Benn – Senn – Menn la – Raax Menn – Raax Yërëm 1- Màggal Yàlla buuru dunyaa2- Raax Menn Raax yërëm 4- Yaw la ñuy […]
-
Alxuraan ci Wolof: Suraat CXIV – Nit ñi Wàcce ci Màkka 5 laaya Benn – Senn – Menn la – Raax Menn – Raax Yërëm 1- Nil damay wut kiiraay ci sunu Booroom 2- Buur ci ku di […]


text:
- Détails
- Affichages : 4712
Questions et réponses sur l’orthographe du wolof
par Arame Fal, linguiste
Question : Après avoir lu Singali de Séex Aliyu Ndaw, édité par l’OSAD, Monsieur Mansour Khouma se pose la question : Est-ce que j’ai bien compris les dispositions du dernier décret (n° 2005 - 992 du 21 octobre 2005) fixant l’orthographe et la séparation des mots en wolof ?
Réponse : Mansour, les observations qui suivent prennent comme référence la version électronique (en pièce jointe) que m’a fournie Madame Bathily, chef de division de la Promotion des Langues nationales à la Direction de l’Alphabétisation et des Langues nationales, à ma demande, après réception de ta lettre. Elle l’a fait avec diligence, comme c’est toujours le cas quand j’ai besoin de ses services. Qu’elle en soit remerciée au passage.
Avant de répondre à ta question, je voudrais en premier lieu signaler les corrections à faire sur la version électronique de référence :
- élire au lieu de élir ;
- réewam au lieu de rëewam
- propre au lieu de proper (set)
- ëpp pour « éventer », ne s’agit-il pas plutôt de upp ?
- faatoo ngi au lieu de faatoongi, l’article 15 stipule que la marque ngi est autonome, la contraction dont il est question dans le décret 2005 ne concerne que Faatu+ a = Faatoo.
- teqale au lieu de texale (rëddu…)
- (yat wu) càmmooñ, avec accent grave, au lieu de cámmooñ
Question : As-salaamu aleykum, Soxna Aram !
Maa ngi déllusi (pour moi dellusi) di la sargal, di ñaan Yàlla yàggal taxawaay bi, yokk man gi. Yal na Yàlla sàmm la yaak sag njaboot ak mbollem (mboolem /mbooleem) jullit.
A l’occasion de la dernière foire du livre, j’ai eu Singali, le roman de C.A. Ndaw grâce à la générosité de Mamadou dit Ndiaye OSAD.
Il y a plusieurs graphies qui m’ont poussé à me poser des questions :
Est-ce que ce sont des coquilles qui se sont glissées dans le texte (ce qui me paraît peu probable).
Réponse : Il y a effectivement des erreurs dans Singali au niveau de certaines graphies que tu cites, je l’ai indiqué sur ton tableau, en mettant erreur1, erreur 2 etc. Pour cela l’OSAD te remercie vivement de ta vigilance.
Question : Est-ce que j’ai bien compris les dispositions du dernier décret (n° 2005 - 992 du 21 octobre 2005) fixant l’orthographe et la séparation des mots en wolof (Et pourtant j’étais le rapporteur de la commission de réforme qui a tenu ses travaux les 07 et 08 sept 2004 au CNRE).
Réponse : À la sortie du décret de 2005, il y avait déjà une production non négligeable de textes wolof édités, parmi lesquels on citera le dictionnaire wolof-français publié par Karthala en 1999. Cette publication applique le décret n° 85-1232 du 20 novembre 1985, tout en le complétant, car il y est introduit pour la première fois, les lettres servant à noter les phonèmes /ëe/ et /ã/. Mais du fait qu’un décret ne peut pas entrer dans le détail, il s’est avéré nécessaire, au fur et à mesure que se développaient les publications en wolof, d’élaborer des règles d’écriture, en conformité avec les principes de base contenus dans le décret de 1985. Ainsi depuis 1992, avec la sortie de YÓBBALU JÀNGALEKAT BI, ces règles sont insérées de manière récurrente dans nos brochures, en fonction de la place disponible ; on les trouve de manière plus systématique dans le PRÉCIS DE GRAMMAIRE FONCTIONNELLE DE LA LANGUE WOLOF (1999) et dans MBINDUM BAAT YI CI WOLOF (2000). Lorsque j’ai été informée - fortuitement d’ailleurs - de l’existence du décret de 2005, j’ai immédiatement demandé à Madame Bathily de m’en procurer un exemplaire sur papier. À l’époque j’avais annoté ce document, mais aujourd’hui, Mansour, tu me donnes l’occasion de partager les observations que j’y avais notées.
L’examen du décret de 2005, m’a permis, fort heureusement, de constater que les différences avec le système orthographique utilisé au niveau du dictionnaire wolof-français et des publications OSAD, ne sont pas nombreuses ; je les exposerai plus bas, après avoir répondu à toutes tes questions.
Question : Est-ce qu’il y a eu des avancées dans la recherche (que j’ignore) et qui ont conduit au changement de certaines règles d’écriture (bien possible) ?.
Réponse : Je n’ai pas connaissance d’avancées susceptibles d’entraîner des modifications orthographiques.
Question : En tout état de cause, j’aimerai bien être éclairé sur les graphies qui ont retenu mon attention et qui sont :
1- Le fait de coller les marques du passé fréquent "woon" et "waan",
Réponse : 1. Si dans Singali on trouve –woon collé, c’est une erreur, pour moi woon doit être séparé ; à ce propos, je voudrais reproduire ci-dessous la règle d’écriture insérée dans plusieurs de nos publications :
Lu waral boole -oon, teqale woon ?
Mënees naa tontu ne làmmiñ wee ko defal boppam, ndax diggante -oon ak ndeyu baat, amul lenn lees ci mën a roof : dafa xalaatoon ni...
Loolu nag dalul woon, ndax am na lu mën a jaar ci diggante bi : dafa defe ni woon, gisuma ko woon.
Waaye nag bu la baat yii di ñëw nax, rawoon na, tawoon na, ñëwoon na.... dees koy boole ndax mbirum –oon la, moo fekksi raw, taw, ñëw.
Lu waral boole –waan ?
Mënees naa tontu ne làmmiñ wee ko defal boppam, ndax diggante «-waan » ak ndeyu baat, amul lenn lees ci mën a roof : su nu dajewaan ak Singali. Loolu, ni nu ko waxe ci li jiitu, dalul « woon ». On pourrait comparer dajewaan et dajewul, dans les deux cas, la rencontre des suffixes à initiale vocalique entraîne le développement de -w-. Faut-il alors séparer daje wul ? Pour moi, non !
2 -d’isoler le monème "i" à la suite d’un mot (verbe, nom, pronom) terminé par une voyelle
2. Il faut distinguer : a) « i » marque de ce qui est appelé syntagme déterminatif dans l’article 13 du décret de 2005, il est collé à ce qui précède : jabari buur bi
b) « i » variante de « ay » il a le même comportement que ay, donc séparé : soppeeku ay jigéen = soppeeku i jigéen = soppeekuy jigéen (en cas d’élocution rapide).
3- de coller le monème "a" au verbe,
3- C’est une erreur, il faut séparer.
4 - de séparer le suffixe du radical par un trait d’union
4. Cela n’intervient que dans le cas où la consonne finale du radical est identique à la consonne initiale du suffixe comme dans dal-lu ; cela permet de distinguer la géminée d’une suite de deux consonnes identiques (comparer dal-lu à dàllu). De manière générale, j’évite la succession de trois consonnes identiques, c’est pourquoi j’écris : lekk-kat, mais tëggkat.
À propos de fukkéelu garab, la graphie correcte est : fukkeelu …, ñaareelu, pour moi il s’agit du suffixe –eel, [fukkéelu] est une transcription phonétique. Il faut appliquer le même traitement à –eef de mbindeef. Les dérivatifs cités dans l’article 20 du décret 2005, devraient être complétés par –eel, -eef, -een etc.
J’ai dressé ce tableau pour illustrer les faits :
Les réactions de Arame au tableau de Mansour
En conclusion, il y a désaccord avec le décret de 2005 sur les points suivants :
1) séparation de -waan
2) opposition de longueur entre ã et ãa : je ne suis pas convaincue de la pertinence de cette opposition. Si variation de longueur il y a, cela pourrait être imputé à l’intonation.
3) le cas de lekk-kat, xool-leen, xool-xool-lu …
S’agissant de la lettre h, je trouve qu’il est pertinent de l’introduire dans l’alphabet, dans la mesure où elle est très présente dans les textes de vulgarisation religieuse déjà édités (Muhammad, bismillaahi, alhamdu lillaahi...) Par contre, je suis assez réservée, s’il s’agit de l’introduire pour marquer le parler du Saloum. Une telle option me semble aller à l’encontre de la standardisation en cours vers un wolof commun. Le processus qui a commencé dès les premières années de l’indépendance avec les chroniques radiophoniques des historiens traditionnels et des prédicateurs musulmans, est en progression constante, grâce à la contribution déterminante de la presse audio-visuelle et des publications en wolof.
Voilà, Mansour, ce que je pouvais dire sur le sujet. Tu n’es pas le seul à te poser ces types de questions. La leçon à tirer de tout cela c’est qu’il y a besoin de mise à niveau pour ceux qui sont engagés dans la formation des formateurs. Je suis disposée à apporter ma contribution à cette action salutaire. Je ne terminerai pas sans t’annoncer que je me suis permis de partager ces réflexions avec des personnes intéressées par le sujet. Cordialement.
- Détails
- Affichages : 3871
Ndeyu Àtte bi, lii la wax ci jigéen ñi
Dog 7
Nit mbindeef mu sell la. Deesu ko wuññi. Wareef la ci nguur gi mu fonk ko, aar ko.
……
Nit ñépp a yem ci kanamu àtte. Gόor ak jigéen ñoo yem ci wàllu yoon.
Ab àtte mooy yombal yemaleg góor ak jigéen ci jox baat yeek ndombo tànk yi.
…
Dog 15
Àqu moomeel, Ndeyu Àtte bii warlul na ko. ....
Gόor ak jigéen, kenn ku ne yeyoo na am àqu ngajj ak àqu moomeelu suuf, ci anam yi ab àtte tëral.
SÉY AK NJABOOT
Dog 17
Séy ak njaboot ñoo di jiwu wu sell wi meññ mbooloo nit ñi. Ñu ngi leen teg ci kiiraayal Réew mi.
…
Nguur gi warlul na njaboot gi, cig maasale, rawatina njaboot gi nekk ci dëkki kow yi, lu leen jotale ci këri wér-gi-yaram yi ak ci nekkin wu neex.
Warlul na yitam jigéen ñi, rawatina ñiy dund ci kow gi, yelleef bu jëm ci woyofal seen dundin.
Dog 19
Jigéen yelloo na am jëmmu alalu boppam, ni ko jëkkëram sañe. Yelloo na yoreel boppam alalam.
Dog 22
Xale yépp, gόor ak jigéen, ci bépp gox ci déndu réew mi, yelloo nañu dem ci jàngu yi.
LIGGÉEY
Dog 25
Nit ku ne yelloo na liggéey, yelloo na sàkku am xéy. ...
Gépp xàjjaatle diggante gόor ak jigéen, jëm cim xéy, ak peyoor, ak lempo, terees na ko.
Dog 60-1
Tond bi “Sénat” moo jëmmal mbooloo tund yi nekk ci Repiblig bi ak doomi Senegaal yi sanc bitim réew.
…
Ñaari juróomeeli way-tond yi, gën jaa néew, ay jigéen lañu.
- Détails
- Affichages : 4221
Traduction de Ahmeth Diouf et Arame Fal
I
Biralub àqi doom aadama ak Juddu-réew, bu 26 ut 1789
Ñi fi toogal askanu Tubaab, def am Péncum Réew, gannaaw ba ñu jàppee ne musiba yi gaar mbooloo mi ak ñàkk maanduteg way-yore nguur gi, seenub sabab du lenn lu dul réere, fàtte ak foñug àqi doom aadama, am nañu pastéefu yéene ci biral bu ràññeeku, àq yi làmboo te ñu doon àq yu fegu, yees mënul far, ngir biral boobu, su lalee Abadan ci xelu mbooloo mépp, fàttali leen, fu ñu tollu, seeni sañ-sañ ak seeni wareef ; ngir pasi Baatu Fal Àtte ak Baatu doxal, nga xam ni dinañu leen mën dendale ak jubluwaayu gépp campeef guy yëngu ci wàllu politig, ñu gën leen a wormaal ; ngir tawati juddu-réew yi tegu ci ponk yu wér, yu kenn mënul diiŋat, jëm ci lu sàmm Ndeyu Àtte bi ak jàmmu nit ñépp. Kon, Péncum Réew maa ngiy nangu te di biral, ci kanam ak ci barkeb Jëmm ju Kowe ji, àq yii ñeel Doom aadama ak Juddu-réew bi.
Dog bu jëkk bi. Nit ñépp nekk gor ak yemoo ciy àq lañuy judduwaale, wéye ko. Wuute yiy am ci biir mbooloo mi mënuñu wéeru lu dul ci njariñal ñépp.
Dog 2. Jubluwaayu gépp mbootaayu politig moo di càmmug àq yi doom aadama làmboo te yàgg du leen far. Àq yooyu ñoo di moom sa bopp, moomeel, warlu, ak bañ noteel.
Dog 3. Ballukaayu gépp baat bu nit yoree ngi nekk ci Xeet wi. Amul jenn jëmm, kenn nitk ku mën doxal baat bu ci jógewul, ci lu wér.
Dog 4. Moom sa bopp moo di mën def lépp lol du yàqal jaambur : naka noonu, nit ku ne àq yi mu làmboo te di leen doxal seeni dig a ngi yem ci dig yiy may ñeneen ñi bokk ci mbooloo mi ñu bànneexu ñoom it ci àq yooyu. Dig yooyu yoon rekk a leen mën tëral.
Dog 5. Àtte sañul tere lu dul jëf yiy lor mbooloo mi. Lépp lu yoon terewul, mëneesu ko tere, te yit mëneesul ga kenn ci mu def lu yoon santaanewul.
Dog 6. Àtte moo di kàddu giy génne bëgg-bëggu mbooloo mi. Juddu-réew yépp sañ nañu, ci seen jëmmu bopp, walla ci jëmmu ndaw yu leen fi toogal, bokk ci lu koy tëral. Yoon dafa war doon benn ci ñépp, moo xam dafay aar, walla dafay daan. Juddu-réew yépp, gannaaw ba nga xamee ne ñoom ñépp a yem ci kanamam, ñoo yem ci am sañ-sañu yóotu martaba, palaas, ak nekk ndawi nguur gi, ku ne ak li sa mën-mën may, ci lu àndul ak benn xajjaatle, lu dul li aju ci seen njàmbaar ak seen xarala.
Dog 7. Mëneesul teg kenn tuuma, walla ñu jàpp ko, mbaa téj ko, lu dul ci anam yi yoon tëral, ak jëfin yi mu santaane. Ñiy sàkku, yóbbante, jëfe walla jëfeloo ay ndigal yu amul teguwaay, dees leen war daan ; waaye bépp juddu-réew, bu ñu ko woowee walla ñu téye ko ci kow yoon, war na cee tënku ci saa si : tooñ na, su fekkee ne dafa bañ.
Dog 8. Yoon warul tëral lu dul ay daan yoy, fés na ni yem nañu kepp, te amul kenn ku ñu mën daan, lu dul ci kow ab àtte bu am, ñu taxawal ko lu jiitu tooñeel gi, te fekk ñu ngi koy doxal ni mu ware ci yoon.
Dog 9. Gannaaw nit ku mu, jortees na ne set na cig tooñeel ba keroog ba ñuy biral ne tooñ na, su fekkee ne gisees na ne mëneesu ko bañ a jàpp, gépp teeŋal gu dul gi ci yell ngir jot ci jëmmam, yoon war na ko daan daan yu tar.
Dog 10. Amul kenn ku ñu war gétén ngir i xalaatam, doontele sax ci wàllu diine la, na fekk rekk seenug génne yàqul dara ci jàmmu nekkeel ji àtt tëral.
Dog 11. Sañ-sañu génne say xalaat ak say mébét bokk na ci àqi doom aadama yi gën a màgg ; kon bépp juddu-réew mën na wax, bind, muul ci coobareem ; xanaa rekk mooy gàddu bëttug sañ-sañ boobu, ci anam yi yoon tëral.
Dog 12. Warlul àqi doom aadama ak juddu-réew dafa laaj doole juy aar ñépp, muy dooley mbooloo mi. Doole jooju dees koy samp, ngir njariñal ñépp, waaye du doon ngir njariñal ñi ñu ko dénk.
Dog 13. Ngir yor dooley mbooloo mi ak ngir amal xaalis bi war ci caytu gi, ab natt bu ku ne war dugal loxoom mënul ñàkk ; dees koy teg juddu-réew yépp , ku ne ak la nga mën.
Dog 14. Juddu-réew yépp sañ nañu nemmiku, ñoom ci seen bopp walla ci kow ndaw yu leen fa toogal, ndax natt boobu dafa di lu war, sañ nañu ko nangu ci seen coobare, toppaatu jëfandikoo ga, taxawal daytalinam, ak lalam, ak feyyuwinam, ak diir ba.
Dog 15. Mbooloo mi sañ na làyyiloo bépp liggéeykat bu ne ci caytukaayu nguur gi.
Dog 16. Mépp mbooloo mom warlug àq yi ak teqaleg baat yi doxu fa, amul Ndeyu àtte.
Dog 17. Gannaaw moomeel dafa di àq ju fegu, te sell, mëneesu ko sañ nit, xanaa su fekkee ni njariñal mbooloo mi dafa ko laaj ci lu ñépp mën gis, mu doon lees nemmeeku ci yoon, ak ci kow ndàmpaay lu jub, lu jiitu toxalug moomeel gi.
BIRALUB DUNYAA ÑEEL ÀQI DOOM AADAMA
Pénc mu mag mi fal na ko, siiwal ko ci dogal 217 A (III) bi
mu génne ci 10 desàmbar 1948.
DALINU WAX JI
Pénc mu mag mi
- Gannaaw ba mu jàppee ne xàmmeg daraja ji jépp doom aadama làmboo ak àq yi mu yeyoo te kenn mënu ko ko xañ moo lal moom sa bopp, lal yoonu njub ak jàmm ci àddina si ;
- Gannaaw ba mu jàppee ne réere ak foñ àqi doom aadama jur na ay ñaawtéefi bàyyima yu salfaañe xelum bépp doom aadama ; mu jàppaale yitam ni fenkteg jamano joj, nit ña dinañu am sañ-sañu wax ak gëm, fekk fer nañu tiit ak toskare, nekk na li ñu biral ni moo gën a kowe ci li nit di yóotu ;
- Gannaaw ba mu jàppee ne am na solo lool mu am nguurug yoon gu feg sañ-sañ yooyu, su ko defee, nit ki, dem ba sës du ko xirtal ci fippu di xeex noteel ak bundxataal ;
- Gannaaw ba mu jàppee ne am na solo lool ñu ñaax mboolem xeet yi ñu suuxat ag xaritoo ci seen diggante ;
- Gannaaw ba mu jàppee ne, ci seenub Sàrt, askan yi bokk ci Mbootaayu Xeet yi yeesal nañu yaakaar gi ñu am ci àq yu mag yi ñeel doom aadama, ci darajay nit ak dayoom, ànd ak yemale gu mat sëkk diggante góor ak jigéen ; mu jàppaale yitam ne askani Mbootaayi Xeet yi biral nañu seen pas-pas ci lu jëmale kanam nekkinu nit ñi ak gën a baaxal seen dundin, ci biir moom sa bopp gu gën a yaatu ;
- Gannaaw ba mu jàppee ne Réew yi bokk ci mbootaay gi fasoo nañu, ci wetug kurélu Mbootaayi Xeet yi, saxal wormaalug sañ-sañi nit ak gog moom sa bopp, gu wërale àddina sépp te dëggu ;
- Gannaaw ba mu jàppee ne am na solo lool ñépp bokk gis-gis bi ñu am ci sañ-sañ yooyu ak moom sa bopp googu, ngir seeni mébét mën yegg ni mu ware ;
- Gannaaw ba mu jàppee loolu lépp,
Pénc mu mag mi,
Yëkkëti na Biralu Dunyaa bii ñeel àqi doom aadama, def ko muy jubluwaay bu askan yépp ak xeet yépp war yegg, ngir nit ñi ak kuréli mbooloo mi bàyyi xel, fu ñu tollu, ci Biral boobu, te takkaayu, jaar ci njàngale mi ak yeete gi, ba suuxal ci xel yi, worma gi sañ-sañ yi ak moom sa bopp gi yeyoo ; te ci biir ak ci bitim-réew ñu tàmbalee jël ay matukaay yu yombal seenug nangu ci biir way-dëkk réew yi bokk ci Mbootaayu Xeet yi, ñoom ci seen bopp, ak ci dénd yi aju ci seenub ëtt.
Dog bu jëkk bi. Nit ñépp moom sa bopp lañuy judduwaale, ak yemoo ciy sañ-sañ ak daraja. Xéewalees na leen sago ak xel ; dañu war jëflante ni ay doomi ndey.
Dog 2. Nit ku ne mën na yiiru ci àq yi ak sañ-sañ yi ñu taxawal yépp ci Biral bii, te du ànd ak benn xàjjaatle ci wàllu xeet, ak melow der, ak awra, ak kàllaama, walla diine, walla xalaat ñeel mbirum politig, walla menen xalaat mu mu, moo xam mu ngi tukkee ciw xeet mbaa cim mbooloo, walla alal, walla juddu, walla beneen fànn bu mu.
Yokk ci, réew mi walla dénd bi doom aadama cosaanoo, deesu ci def benn xàjjaatle bu wéeru ci taxawalinam ci wàllu politig, walla ci wàllu yoon, walla ci wàllu jëflante bi mu séq ak bitim-réew, moo xam réew moomu mbaa dénd boobu dafa moom boppam, walla dafa nekk ci kiliftéef, walla mu am baatu biir rekk, walla mu am lu mejj ci baatam.
Dog 3. Nit ku ne am na sañ-sañ cig dund, ak ci baatu boppam ak ci kaaraangeg jëmmam.
Dog 4. Deesul def kenn ab jaam, walla ab dag ; njaam, ak njaay ak njëndum jaam terees na ko, ci anam yu mu mën doon.
Dog 5. Deesul bugal kenn, deesul teg kenn ay daan ak ay metit yu tar, yu nit xajoowul, walla yu koy toroxal.
Dog 6. Nit ku ne am na sañ-sañ ci ñu nangul ko, ci bépp béréb bu mu ne, jëmm ji mu taxawe ci wàllu yoon.
Dog 7. Ñépp a yem ci kanam yoon te ñépp am nañu sañ-sañ ci yoon feg leen, cig yemale gu àndul ak benn xàjjaatle. Ñépp am nañu sañ-sañ ci ñu bokk leen feg ci bépp xàjjaatle bu nar a jalgati Biral bii, ak ci lépp lu nar a sooke xàjjaatle boobu.
Dog 8. Nit ku ne sañ na dem yoon, ci kanam àttekaay yi ko yelloo ci réew mi, ngir tawat fa jëf yiy bëtt sañ-sañ yi ko Ndeyu Àtte bi walla ab àtte fàggul.
Dog 9. Amul kenn ku, mënees na ko jàpp, walla téj, walla gàddaayloo, ci lu teguwul fenn.
Dog 10. Nit ku ne, cig yemale gu mat sëkk, am na sañ-sañ ci, layam, ab àtteekaay bu moom boppam te maandu déglu ko déglu bu sell, ci biir mbooloo, sog a jël dogal yoy, moo xam ñu ngi jëm ci feeñal i àqam ak i wareefam, moo xam ñu ngi jëm ci dëgëral bépp tuuma ju ñu ko teg ci wàllu jëyya.
Dog 11. 1 – Képp nit ku ñu tuumaal tooñeel, njortees na ni ku set la, ba keroog ba yoon di wéral tuuma ji, ci layoo bu ne fàŋŋ, fekk warlulees na nit ki fàggutéef yi layam laaj yépp.
2 – Deesul daan kenn ngir ay jëf, walla ay càggante yoy, ci jamono jees leen defe, nekkuñu woon njëfu tooñeel ci gis-gisu yoon wiy dox ci réew mi ak wiy dox ci diggantey réew yi. Naka noonu, deesul tege benn daan bu gën a diis bi ñu waroon tege ca jamono ja njëfu tooñeel ja ame.
Dog 12. Deesul lëñbëtu kenn ci mbiri boppam, njabootam, këram, bataaxalam, walla ñu wuññi suturaam, yàq deram, ci lu teguwul fenn. Nit ku ne am na sañ-sañ ci yoon feg ko ci lëñbët yooyu ak tooñ yooyu.
Dog 13. 1 – Nit ku ne sañ na dem ak dikk ci coobareem, ak tànn dëkkuwaayam cim réew.
2 – Nit ku ne sañ na génn mépp réew, doontele mosam la ; sañ na yit dellusi ci réewam.
Dog 14. 1 – Ci kow bundxataal gu ñu koy bundxataal, nit ku ne sañ na wuti rawukaay, sañ na yit muurloo rawukaay ci yeneeni réew.
2 – Sañ-sañ boobu nit ki mënu ko tuddoo, su fekkee ne jëyya ju aju ci yoon wi ñépp bokk lañu koy toppe, walla ay jëf yu safaanoo ak jubluwaayi Mbootaayu Xeet yi ak i sàrtam.
Dog 15. 1 – Nit ku ne am na sañ-sañ cig askanale.
2 – Amul nit ku ñu mën xañ akanaleem, naka noonu yit mëneesu koo xañ sañ-sañu soppi askanaleem.
Dog 16. 1 – Li ko dale ci jamono ji ñu tolloo ci séy, góor ak jigéen, ci lu àndul ak benn xat-xat bu aju ci waaso, askanale walla diine, am nañu sañ-sañu séy ak samp njaboot. Ci wàllu séy, ñoo yem sañ-sañ ci biir séy bi ak ci tasug séy bi.
2 – Séy bi mëneesu ko fas lu dul ñi nar a nekk way-dencante dañu cee ànd ànd bu wér, ci seen coobare.
3 – Njaboot moo di cosaanu mbooloo mi ak kenu li ko téye ; yeyoo na mbooloo mi ak Réew mi aar ko.
Dog 17. 1 – Nit ku ne, moo xam mu ngi nekk moom kenn, walla ci mbooloo, yeyoo na moomeel.
2 – Mëneesul xañ kenn moomeelam, ci lu teguwul ci yoon.
Dog 18. Nit ku ne am na sañ-sañ ci wéye xelu boppam ci wàllu xalaat, ngëm ak diine ; sañ-sañ boobu dafa ëmbaale sañ-sañu nit ki ci soppi diine, walla ngëm, ak sañ-sañu feeñal diineem, walla ngëmam, moom kenn walla ci mbooloo, moo xam ci lu ni fàŋŋ la walla, ci lu biiru la, mu jaarale ko cim njàngale, ci jëfi diine, ci jaamu boroomam ak topp ponki diineem.
Dog 19. Nit ku ne am na sañ-sañ ci xalaat ak génne xalaatam ni mu ko soobe te loolu dafa wund ni am na sañ-sañ ci ñu bañ ko fitnaal ngir xalaatam. Am na it sañ-sañ ci taataan, ak jot, ak tas – te amul dig yu mu ciy seet – xabaar yi ak xalaat yi, ci génnekaayu xalaat bu mu mënti doon.
Dog 20. 1 – Nit ku ne am na sañ-sañu bokk ci ndaje ak mbootaay yu jàmm lal.
2 – Mëneesul ga kenn ci mu bokk cig mbootaay.
Dog 21. 1 – Nit ku ne, ci biir réewam, am na sañ-sañu bokk ca njiit yay saytu doxalinu réew ma, moo xam moom ci boppam la, walla mu dénk baatam ay ndaw yu mu tànn ci coobareem.
2 – Nit ku ne am na sañ-sañ ci ñu ubbil ko, cig yemale gu ñeel ñépp, bunti liggéeyukaayi nguur gi.
3 – Bëgg-bëggu askan wi moo di kenu li téye baatu nguur gi ; bëgg-bëgg boobu li koy génne moo di pal gu jub, gees war amal diiroo diir, ci biir palin wu matale te yem, ànd ak kumpa, walla ci weneen palin wu nuroo ak moom te mën jur pal gu sell.
Dog 22. Nit ku ne, ci ni mu bokke ci mbooloo mi, am na sañ-sañ ci xéewloo kiiraayal mbooloo mi ; yelloo na ñu jox ko ci wàllu koom, nekkin, caada, sañ-sañ yi darajaam ak yokkuteg jëmmam laaj, ci liggéeyub réewam ak jëflanteg réew ak réew, lépp nag aju ci doxalinu réew mu ne, ak ci alalam.
Dog 23. 1 – Nit ku ne am na sañ-sañ ci liggéey, ak ci tànnal boppam liggéey bi ko soob, ak ci am sàrti liggéey yu jub te baax ci moom, ak ci lu ko feg ci ñàkkum liggéey.
2 – Ñépp am nañu sañ-sañ ci yem añub liggéey, su fekkee ne ñoo yem liggéey, ci lu àndul ak benn xàjjaatle.
3 – Képp kuy liggéey yelloo na pey gu jub te baax, gu muy suturloo moom ak njabootam, ci nekkin wu méngoo ak daraja ji nit làmboo te, su ko laajee, mu am yeneen xeeti pexe yu ko mottali, ci wàllu kiiraayal nekkin.
4 – Nit ku ne sañ na ànd ak ñeneen sos ay sendikaa, ak bokk ci ay sendikaa ngir sàmm njariñam.
Dog 24. Nit ku ne am na sañ-sañ ci noppalu ak féexal xolam, rawatina ci wàññi, ci anam yu jaadu, yàggaayu liggéey bi, ak ci noflaay yu ànd ak pey, diiroo diir.
Dog 25. 1 – Nit ku ne yelloo na xéewloo koom gu doy ngir feg wér-gu-yaramam, dund dund gu neex moom ak njabootam, rawatina ci lu jëm ci lekk gi, koddaay li, paj mi ak garabi faju yi ak yeneen aajo yi nekkin laaj ; nit ku ne yelloo na kiiraay, su fekkee ne liggéeyul, dafa tawat, dafa tële, ki mu doon séyal dafa faatu ; ak su fekkee ne dafa màggat mbaa mu tollu fof, yeneen safaan yu ajuwul ci coobareem ñoo ko xañ la mu daan dunde.
2 – Ndey ji sukk wasin ak gune yelloo nañu ñu beral leen ndimmal ak taxawu. Gune yépp, moo xam ci buumu séy lañu juddoo walla déet, ñoo yem kiiraayal nekkin li ñu yeyoo.
Dog 26. 1 – Nit ku ne yeyoo na jàng. Njàng mi wareesu ci fey dara, walla boog njàng mu suufe mi ak mu njëkk mi. Njàng mu suufe mi, ñépp lañu ga ñu jaar ci. Njàngum xarale mi ak mu mécce mi, dees ko war yaatal ba mu yegg ci ñépp. Buntu njàng mu kowe mi warees na ko ubbil ñépp, cig matale gu mat sëkk, kenn ku ne ak li mu yelloo.
2 – Njàng mi dafa war jublu ci tëgg nit ci jikko yu rafet, ak ci dëgëral worma gi àqi doom aadama ak sañ-sañ yu mag yi yelloo. Dafa war yombal déggoo, muñalante ak xaritoo ci biir xeet yépp ak ci biir mbooloo yi aju ci waaso yi ak diine ji. War na yombal yitam yokkuteg yëngute yi Mbootaayu Xeet yi sumb ngir saxal jàmm.
3 – Way-jur yi ñoo jiitu ci am sañ-sañu tànn xeetu njàng mi ñu bëggal seen njaboot.
Dog 27. 1 – Nit ku ne sañ na, ci coobareem, bokk ci xew-xewi mbooloo mi ci wàllu caada, ak bànneexu ci xarala, jël wàllam ci suqalikug xam-xam ak ngëneel yi muy jur.
2 – Nit ku ne am na sañ-sañ ci ñu feg njariñ li mu jële ci bépp liggéey bu mu def ci wàllu xam-xam, ladab ak xarala, moo xam njariñ li daraja la, walla koom la.
Dog 28. Nit ku ne am na sañ-sañ ci jàmm ju ne ñoyy lalu ci biir mbooloo mi ak ci bitim-réew, ba sañ-sañ yi ak moom sa bopp gi ñu tudd ci Biral bii, ñu mën leen doxal ni mu ware.
Dog 29. 1 – Nit ki am na lu ko war digganteem ak mbooloo mi nga xam ne, ci biiram rekk la yokkuteg jëmmam gu yaatu te matale mën ame.
2 – Nit ku ne, ci ni muy doxaley àqam ak ci ni muy bànneexoo ciy sañ-sañam, dara du ko yemale lu dul dig yi yoon samp – yoon doŋŋ – ngir ràññee ak wormaal àqi jaambur ak i sañ-sañam, ngir it sàmmoonte ak li ngor laaj, ak li jàmmu mbooloo mi laaj, ak li dund gu neex ñépp laaj, ci biir nit ñu seen doxalin wéeru ci baatu mbooloo mi.
3 – Sañ-sañ yooyu ak moom sa bopp googu, deesu leen mën doxal, ak lu mën xew, ci anam yu safaanoo ak jubluwaayi Mbootaayu Xeet yii ak i cëslaayam.
Dog 30. Amul benn pas-pas ci Biral bii bees mën jàppe ni dafa nangul am réew, walla ag mbootaay, walla aw nit, sañ-sañ bu ko may mu yëngu mbaa mu jëf jëmale ko ci màbb àq yi ak sañ-sañ yi ñu fi tudd.
NOTE SUR L’ÉCRITURE
Correspondances phonétiques entre l’alphabet officiel du wolof et l’alphabet latin.
I. Les lettres suivantes ont la même valeur phonétique que dans l’alphabet latin utilisé pour la langue française.
a) Consonnes
p - paaka : couteau
b - bakkan : nez
m - mar : avoir soif
f - for : ramasser
t - taw : pluie
n - nelaw : dormir
s - est toujours prononcé sourd comme dans si et non sonore comme dans base, suuf : sol
r - est toujours prononcé roulé, rafet : être joli.
l - lam : bracelet
k - kër : maison
g - est toujours prononcé occlusif comme dans gare et non constrictif comme dans page, garab : arbre
b) Voyelles
i - cin : marmite
é - sér : pagne
II. Les lettres suivantes empruntées à l’alphabet latin ont, dans l’alphabet officiel du Sénégal, la valeur phonétique suivante :
1) Consonnes
c - Approximativement ce qu’on entend en français dans tiens
caabi : clé
j - Approximativement ce qu’on entend en français dans dieu
jabar : épouse
ñ - Existe en français dans agneau, ñaw : coudre
x - Approximativement ce qu’on entend en français dans chercher. Ce son existe en espagnol (jota) et en allemand (ach-laut), xalam : guitare
q - n’existe pas en français, mais existe en arabe (qarīb “proche”)
ñaq : sueur
w - existe en français dans oui, woo : appeler
ŋ - Ce qu’on entend parking, ŋaam : mâchoire
2) Voyelles
a - Ce son est plus fermé qu’un a français mais plus ouvert que ë :
ex : lal : lit
C’est le son a du français, làkk : parler une langue étrangère
e - Son è ou ê du français père, tête, set : propre
ë - Son e du français comme dans demain, bët : oeil
ã - Voyelle nasale : français banc, ex : sãs : être très chaud
o - C’est le o ouvert de pomme, gor : abattre un arbre
ó - C’est le o fermé de beau, chose, jóg : se lever
u - Son ou du français trou, bukki : hyène
3) Les sons transcrits par une double lettre
Les sons mp - mb - nt - nd - nc - nj - nk - ng - doivent être réalisés sans e initial en début de mot ;
Exemple :
mbër : lutteur
ndab : récipient
njaay : vente
ngelaw : vent
samp : planter un pieu
bunt : porte
denc : garder
tànk : jambe
xonq : être rouge
Les doubles-voyelles transcrivent des voyelles longues
suuf : sol
Les doubles-consonnes transcrivent des consonnes fortes
bakkan : nez
- Détails
- Affichages : 4632
Traduction de Ahmeth Diouf et de Arame Fal
LOI
INSTITUANT LA PARITE ABSOLUE HOMME-FEMME
------------
EXPOSE DES MOTIFS
La Convention des Nations Unies du 18 décembre 1979 et le Protocole à la Charte Africaine des Droits de l’Homme du 11 juillet 2003 sur l’élimination de toutes les formes de discrimination à l’égard des femmes, tous ratifiés par le Sénégal, établissent la responsabilité des gouvernements dans la mise en oeuvre de mesures visant à garantir aux femmes une participation égale à la vie politique.
Malgré d’évidents progrès législatifs, marqués notamment par la Constitution du 22 janvier 2001 dont l’arti.7 alinéa 5 dispose que « la loi favorise l’égal accès des femmes et des hommes aux mandats et aux fonctions », les femmes restent encore minoritaires parmi les élus et leur participation à la prise de décision politique est loin de correspondre à leur contribution effective à la société et à la vie politique. Aussi, est-il apparu nécessaire de prendre des mesures concrètes à même de corriger rapidement cette sous représentation en assurant l’égalité absolue des candidatures des hommes et des femmes dans toutes les institutions totalement ou partiellement électives.
Telle est l’économie du présent projet de loi
ÀTTE BI TAXAWAL YEMALE GU MAT SËKK DIGGANTE GÓOR AK JIGÉEN
BIRALUG SABAB YI
Déggoo Mbootaayu xeet yi, ci 18 desàmbar 1979 ak Sàrtu Afrig ñeel àqi doom aadama ak askan yi, bu 11 sulet 2003, aju ci wépp xeetu boddi jëm ci jigéen, déggoo yooyu, gannaaw ba leen Senegaal wéralee, ñoo sas góornëmaa yi ñu doxal ay matukaay yu tax góor ak jigéen yem kepp ci seen yëngu-yëngu ci wàllu politig.
Doonte sax séqi nañu jéego yu am solo ci lu jëm ci àtte yi, ni ko Ndeyu Àtte bi ñu fal ci 22 saŋwiyee fésale, ndax dog 7, xise 5 lii la biral : « ab àtte mooy tëral yemaleg góor ak jigéen ci jox baat yeek ndombo tànk yi », loolu terewul limu jigéen ñi ñéew na ci falaafon yi (élus), te yitam cër bi ñu leen jox fa ñuy sàkke dogal ci ëttu politig bi, xaajul méngoo ak seen taxawaay dëgg-dëgg ci biir askan wi ak seen yëngu-yëngu ci biir politig bi. Looloo tax, ñu war jël matukaay yu dëggu ngir jubbanti, na mu gën a gaawe, taxawaay bu ñàkk solo boobu, su ko defee, ci wàllu wutug pal, góor ak jigéen yem kepp ci campeef yi lalu cig pal, moo xam mbooloo mépp lañu fay fal, walla pàcc ca mbooloo ma. Lii lañu tënke ci sémbub àtte bi (projet de loi).
REPUBLIQUE DU SENEGAL
Un Peuple- un But – une Foi
Loi n°2010-11
Instituant la parité absolue Homme -
Femme
L’Assemblée Nationale a adopté, en sa séance du vendredi 14 mai 2010 ;
Le Sénat a adopté, en sa séance du mercredi 19 mai 2010 ;
Le Président de la République promulgue la loi dont la teneur suit :
REPIBLIGU SENEGAAL
Bokk askan- Bokk jëmu- Bokk pas-pas
Àtte n°2010-11 di taxawal yemale gu mat sëkk
diggante goór ak jigéen
Péncum Réew mi fal na ci jataayu àjjuma 14 me 2010 ;
Tond bi (Sénat) fal na ci jataayu 19 me 2010 ;
Njiitu Repiblig bi taxawal na àtte bii di ñëw :
Article premier : la parité absolue homme-femme est instituée au Sénégal dans toutes les institutions totalement ou partiellement électives.
Dog bu jëkk bi : yemale gu mat sëkk diggante góor ak jigéen dogal nañu ko ci Senegaal, mu jëm ci gépp campeef (institution) goo xam ne ndombo tànk ya ñu fay wut ñu ngi aju cig pal, moo xam mbooloo mépp lañuy fal, walla pàcc ca mbooloo ma.
Article 2 : les listes de candidatures sont alternativement composées de personnes des deux sexes
Lorsque le nombre de membres est impair, la parité s’applique au nombre pair immédiatement inférieur.
Les listes de candidatures doivent être conformes aux dispositions ci-dessus sous peine d’irrecevabilité.
Dog 2 : ci limu nit ñiy wut pal gi, ñaar ñu bokkul awra ñoom la seen tur di toppante.
Su fekkee ne lim bu tóol la, yemale gaa ngiy jeexe ci lim bu tóolul bi.
Limu nit ñiy wut pal gi dafa war a méngoo ak pas-pas yi weesu, lu ko moy kenn du ko nangu.
Article 3 : les conditions d’application de la présente loi seront définies et précisées par décrets.
Dog 3 : anam yi ñuy jëfe àtte bii, ay dekkare ñoo leen di leeral.
Traduction de Ahmeth Diouf et de Arame Fal
Article 4 : la présente loi et ses décrets d’application seront insérés au Code électoral.
La présente loi abroge toutes dispositions contraires.
La présente loi sera exécutée comme loi de l’Etat
Dog 4 : àtte bii ak dekkare yiy leeral ni ñu koy doxale, dinañu leen dugal ci Sàrtu pal gi.
Àtte bii dafay folli bépp pas-pas bu safaanoo ak moom.
Àtte bii dañu koy doxal niki àtteb Réew.
Fait à Dakar, le 28 mai 2010
Par le Président de la République Abdoulaye WADE
Le Premier Ministre Souleymane NDéné NDIAYE
Amalees na ko ci Ndakaaru, ci 28 me 2010
Njiitu Repiblig bi Abdulaay Wàdd
Njiitu Jawriñ ji Suleymaan Ndeene Njaay
- Détails
- Affichages : 5377
- Njeekum tafil, roman en sereer de Maxime Senghor, 78 pages
- Singali, roman en wolof de Cheik Aliou Ndao, 144 pages
- Lexique français-wolof/wolof-français relatif à la physique de Cheikh Anta Diop, 72 pages


text:
Sowwu Afrig
Sowwu Afrig ab diiwaan la ci Afrik. Mi ngi tambalee ca Niseeria ba ci Senegaal. Afrik da fa mel ne arafu 1, am lu taxaw ak lu génn jublu sowwu, lu génn loolu lépp te féete ci suufu Sahara man nan kaa jappee Sowwu Afrik.
Bun ko jaawale ak Maghreb di baatu araab buy tekki sowwu.
Su nu sukkandikoo ci seddaleb adduna bi Mbootaayu Réew yu Bennoo(onu) yi def, Sowwu Afrik bénn la ci diwaan yi ñu seddalee Afrik.
Fukk ak juroom bénni (16) réew la am :
- Benin
- Burkina Faso
- Kot diwaar
- kap Weer
- Gaambi
- Ginne Bisaawóo
- Gana
- Ginne
- Libeeria
- Mali
- Gànnaar
- Niseer
- Niseeria
- Senegaal
- Siraa Leyoon
- Togóo
Tëraliin
Melosuuf[Soppi • soppi gongikuwaay bi]
Tefesu gii xaaju Afrik ci Mbàmbulaanu Atlas la bokk. Tefesam xaajoon nan ko joxoon leen ay tur: Tefesug pépp, Tefesug wurus, Tefesug bëñu-ñay (ci nasaraan:Côte d'Ivoire, moo indi turu réewum Kot diwaar). Jappum njaam mi yëggaloon na barab yooyu bu baax; ba tax na sax lu ëpp ci jaam yi fa ñu leen jaarale yòbb Amerik.
Ci barab yu bari yi nekk ci Diwaan bi klimaab yemoo la ñu am, allub yemoo it am na fa. Bari na ci ay réew yu bari gancax, am na ci tamit réew yu bekkoor: yi jege ndand féy-féy gu Sahara, yu ci mel ne Senegaal ak Mali
Réew yi génn ci géej gi[Soppi • soppi gongikuwaay bi]
- Benin
- Kot diwaar
- Gaambi
- Gana
- Ginne
- Ginne Bisaawóo
- Libeeria
- Gànnaar
- Niseer
- Niseeria
- Senegaal
- Siraa Leyoon
- Togóo
Réew yi génnul ci géej gi[Soppi • soppi gongikuwaay bi]
Dex yi[Soppi • soppi gongikuwaay bi]
Taariix[Soppi • soppi gongikuwaay bi]
Ci taariix Diwaanu Sowu Afrik mooy barab bi nguur yi ëppoon solo ci Afrik nekkoon, man nan cee woññi yénn: Nguuru Mali gu Mag ga, Nguuru Songaay gu Mag ga, Nguuru Gana gu Mag ga. Doonoon na génn ci barab yi xay yi gën a mag juddoo ci adduna bi, dëkk bu mag bii di Timbuktu bokkoon na ci selebiyoonu njaay ak cosaan yi gënoon a mag ci jamono ju yagg ja. Ay réew yu amoon-alal te bariwooni yëggu-yëgguy cosaan ak aada nekkoon nañ fa, waaye li leen gën a faagaagal mooy jappum jaam mi ak coppitey klimaa bi, ñakkum ndox mi (rawatina taw) moo réy mbay meek camm gi ak lépp li ciy génnee.
njëkk-taariix[Soppi • soppi gongikuwaay bi]
Ay gëstu yu bari wone nañ ne ay nit ñëwoon nañ ci Sowu Afrik, njoort nañ ne ay Pigme lañ, ci li jege atum 12.000 B.K.(balaa Kristaa). Ay jumtukaay ngir liggéey ak xeer, gis mañ leen ci mandiŋ mi, fa nga xam ne ay sammkat a fa nekkoon yu daan jëfëndikooy jumtukaay yu ñu yatt ci xeer (ay paaka, xeec,...). Ñi dëkkoon ci all bi nak ci yax lañ daan yatt seeniy jumtukaay.


text:
Mbëjbijjaakon
Mbëjbijjaakon mooy banqaasu jëmm biy gëstu feeñte yu mel ne mbëj ak bijjaakon ak lépp lu leen ñeel (niki ci misaal tooli bijjaakon yi juddoo ci dawaanu mbëj ak dawaani mbëj yi juddoo ci tooli bijjaakon).
Ñoo ngi ko tëgg ngir man a faramface ci anam gees boole feeñte yu mbëj ak yu bijjaakon. Ay feeñte yu mel ne xiirtalug mbëjbijjaakon ngir wone ni toolu mbëj lënkook toolu bijjaakon: ab toolu bijjaakoon buy soppiku dafay jur ab toolu mbëj, naka noonu la toolu mbëj buy soppiku di juree ab toolu bijjaakon. Yamaleb Maxwell mooy liy faramface mbëjbijjaakon te di sukkandiku ci yan ak dawaanu mbëj.
Taariix[Soppi • soppi gongikuwaay bi]
William Gilber , ci téereem ba De Magnete (1600), la wone wuute gi nekk ci diggante aw yaram wu mbëj ak wu bijjaakon. Mu fésal àtte yi laqu ci bëmëxante ak xëccante yu bijjaakon yi jaare ci seeni dott ak njeexit li tàngoor am ci bijjaakon bu weñ.
ci 1831 la Michael Faraday doon gëstu doxiinu dawaan bi ci biir ab toolu bijjaakon ba gis ca ne, moom bijjaakon bi, man naa jur liggéey. Oersted moom wuññi woon na ne ab dawaanu mbëj dafay jur ab toolu bijjaakon, Faraday moom wuññi ne ab toolu bijjaakon dafay xiirtal ab dawaanu mbëj. Ci noonu la wuññee baaxi doxalukaay bu mbëj ak ni liggéey bu doolerandu man a soppeekoo kàttanu mbëj, naka-noonu mu sàkkee ca ab jurukaayu dawaan.
Mbëjbijjaakon a ngi judd ci bi James Maxwell (1864) boolee ay gisiin yu jiitu woon, niki mbëjtekkaaral, bijjtekkaaral. Bii gisiin di bees bennal moo leeral jikko yi ci yani mbëj yeek dawaani mbëj yi, bijjaakon yi, duusi mbëjbijjaakon yi, yu mel ne ag leer walla duusi rajo yi.


text:
Altine 21 sàttumbar 2009
Jukki bii tibbees na ko ci Taaral ak ladab ci làmmiñu wolof « Esthétique et Littérature de langue wolof », Séex Aliyu Ndaw bind ko , Osad defar ko, oktoobar, 2002, 64 xët
Njàngatu Séex Aliyu Ndaw ci woyu Sëriñ Muusaa Ka
Sëriñ Muusaa Ka mook Sëriñ MBay Jaxate i taalibe Sëriñ Tuubaa lañu. Li ëpp ci seen bind génnul mbirum diine ak di jéem a jëmale nit ñi ci lépp lu lislaam digle.
Ma baamtuwaat fi ne : man taaral gi lal seenum mbind ak ni muy firndeele ne amul lu làmmiñu wolof di ñeetaane weneen làkk moo ma tax a sukkandiku ci seeni woy.
Ku mel ni Muusaa Ka, ba mu bëggee wone màggaayu Boroom Tuubaa, te it wonewaale ni mu fekke woon diine ràgg, mu jël ko ragg ko ba mu set, teg ci kanami doom aadama, ak nag wone ni nit ñi daan def ndiiraan di fëx wutalsi Sëriñ bi, ngir di wut Yàlla ak Yonentam bu tedd ba. Bari ga ñu bari ak na ñu toftalantee, fu mu ne, ñu fekk ko fa, werekaan bu mel ni Muusaa Ka, ba mu bëggee indi lii lépp ci woy, te xam ne boo koy jàng walla nga dégg ñu jàng ko, nga daldi janeer na nit ñay def jëm ca Boroom Tuubaa, dafa liggéey i baat yu ëmb yu mën a leeral lii lépp, tënk ko, te neex ci nopp ak ci xol, ba noppi bët mel ni mu ngi ne ci jàkk. Moo tax Muusaa ne :
Waaloo ngiy wal-wali di gental Waalo
Ngir bëgg naani géejag doomu Asta Waalo.
Werekaan bi baatu “wal” la tànn, xam ne ndox doŋŋ a ko moom. Mu jublu ci bari ga nit ñi bari ak doole ja ñuy àndal ci xér ga ñu xér, su ñu fëxee wuti Sëriñ bu mag bi. Waaye bu bindee “Waalo” it, jubluwu ci réewum Waalo doŋŋ, àddina si ak fu nit mënti jóge la ci jublu. Defar taaru woy wi, ak tëgg mbaa yatt i baat yu ànd te méngoo, te mën a feelu wal gi mu bëgg mu màndargaal bari geek toftalante geek daw gi, moo tax mu jël “Waalo” mu taxaw taxawaayu àddina, ci biir woy wi. Moo tax baati nas bu jëkk bi seeni ndoorte yépp di “W”.
Waaloo ngiy wal-wali di gental Waalo
Bu ñaareel bi it nag moom, li tax Muusaa indee ko nii, mujjantal ba lay dàkk, muy baati “Asta Waalo” mu daldi méngook “Waalo” gi ci nas bu jëkk bi, lépp di :
Waaloo ngiy wal-wali di gental Waalo
Ngir bëgg a naani géejag doomu Asta Walo
Soo xàmmee nag ne Maam Asta Waalo mooy Maami Sëriñ Tuubaa, nga daldi yëg te jàpp ne ndekete riir meek bari geek xér gi, lii lépp nammul lu dul tàbbiji ci kiiraayu Sëriñ Tuubaa. Werekaan bu mag, te xam woy, mokkal ko, lu mel ni lay bind. Waaye taaru aw làmmiñ it, ci lu ni mel lees ko mën a fésale. Muusaa wax na li mu bëgg a wax te jaaru ci. Dafa jël yeneeni baat, daldi ci gaar li mu nar a tudd lépp, ba fàww yow miy déglu, sa xol ak sa xel ne tekk, taataan li woy wi wund, ngay sog a ming ( = jaayu).
Séex Aliyu Ndaw a ko bind ci téere bi nu tudd ci kow, xët 29-31
Léegi nag nu jublu ci téere yi
Yéen operatëer yiy yëngu ci wàllu alfaabetisayoŋ
OSAD am na mbégtem yëgal leen ne génne na ay téere yu bees, ngir njàng mi gën a naat. Kenn réerewul ne njàngum làmmiñi réew mi rafle na lool i téere, ndaxam de bindkat yaa ngiy góor-górlu, ci fànna bu ne nag (njàngum duruus ak bind, xayma, wér-gi-yaram…) ; xanaa kay li des moo di jënd téere yu doy, yóbbu leen ci daara yi.
Génn-bees !
• Mellentaan Koote ak Ngatoom, 2009, 28 xët, léeb, albomu kulëer, Séex Aliyu Ndaw
• Mbaam Aakimoo, II , 2009, 180 xët, téere nettali, Séex Aliyu Ndaw
• Ci Kepparug Xalima ak Xel, 2009, 96 xët, woyi wolof, Murtadaa Jóob
• Yóbbalu Ndaw, 2009, 72 xët, woy ak xeltu ci wolof, Marubba Faal


text:
Toolu bijjaakon
Toolu bijjaakoon, ci jëmm, ag feeñte la gu màndargaloo ab taraay ak ab jubluwaay bu jenn doole, jees duppee Dooley Lorentz, ju judd ci doxub ay yani mbëj. Toolu bijjaakon, moom ak toolu mbëj ñooy ñaari cëri toolu mbëjbijjaakon di li banqaasu jëmm bi di mbëjbijjaakon di faramface. Soo boolee ay duusi ab toolu mbëj ak yu ab toolu bijjaakon dañuy man a baawaan ci barab bi ak ci lu ëpp ci ne-ne yi. Yii xeeti duus lees di wax duusi mbëjbijjaakon te leer gi nuy gis bokk na ci yenn ci anam yi mu ñuy feeñoo.
Maxwell moo fexe ba boole mbëj ak bijjaakon, ci nii, mu jur ag noste gu ñeenti yamale (Yamaleg Maxwell) yuy lëkkale seen ñaari tool yi. Bu njëkk ñaari tool yi dañu leen doon tàqale ngir gëstu, faramfacce, seen feeñte yu wuute. Albert Einstein moo wone, ni tooli mbëj ak tooli bijjaakon doonee ñaari anami feeñiin yu benn feeñte; ni ab xoolkat man a gisee jenn doole ju bijjaakon, ci jenn jamono ji, beneen xoolkat buy daw di gisee jenn doole ju mbëjtekkaaral, di liñuy duppee gisiin wu ajoo. Ci nii, ak ajoo gi, manees naa xam doole ju bijjaakon ji ci bu nu xamee doole yu mbëjtekkaaral bi.